url: =Malaysia gamsung aom Low Yat Plaza buaina :: ZOMI DAILY\nposted on 13 July 2015 at 9:28 am Lomkholna: Malaysia, News, Sawltak\nMalaysia, Kuala Lumpur khuapisung aom Low Yat Plaza pen Electronics leh IT Products zuakna ngiat ahihi. 2009 kumin zong “Malaysia’s Largest IT Lifestyle Mall” ci’n Malaysia Book of Records te’n ciaptehna pahtawina pia uhhi.\nHih Low Yat Plaza sungah zanni 12 July ni in buaina lianpi piang a, Police te’n tuzingsang in mi 3 matbeh uh cih Malay Online in pulak hi. Hih buaina hangin mi 5 liam a, tua aliamte sungpan mi 3 pen Journalists dingin ki ummawh hi.\nBuaina kipatna taktakpen News Portals tuamtuam in agendan kibanglo ahih manin koizaw hiding cih ki theicianlo hi. The Star Online te ii genkhiatna ah 11 July ni in Smartphones kizuakna pan migilo te’n van aguksak laitak saizuakte’n mukha uh ahih manin, kitawnggawp uh cihi. Tuahang in lungkimlo uh a, azingciang migilo te honpikhat kuankik uh a, buaina apiangsak hi ci’n genkhia uhhi.\nScene of Low Yat Plaza, Malaysia on 11 & 13 July 2015\nAhi zongin Malay Mail Online te genna ah Smartphone zuakna panin vanzuak te leh vanleite kam kinial uh a, tuapan in buaina apiang hi ci uhhi. Vanlei tezong hehmahmah uh a, mi 60 bang ki kaikhawmkik in tua vanzuakna sai hong lehsimkik uh ahihi cihi.\nAthu akiciantak in ki theicianlo himahleh Smartphone zuakna pen migilo te’n satzangawp uh a, vankisia teng ii amanbetbet pen RM70,000 bang hiding cihi.\nKuala Lumpur CID chief Senior Asst Comm Datuk Zainuddin Ahmad inzong agenkhiatna ah hih buaina sungah amakaiding in aki ummawh kum 22 aphapan khatzong ki mankhin a, adang mi 6 tezong Police te’n azonsan laitak hi ci’n genkhia hi.\nStaraits Times te ii genkhiatna bangin apuakkham aginglian mahmah zong om ci uhhi. Bangbang ahi zongin UN Card neilo peuhmah Low Yat Plaza geiteng nawkloh photphot hoihpen khading hi. Banghanghiam cihleh tuakimteng ah pu te tammahmah hi. Zomi Daily\nPrevious: Tulaai Leitung Thuthang Tuamtuam Updates July 11, 2015\nNext: GZI Feedback: Idol khiatna banghiam? ~ Stephen Mang


timestamp: atn

url: =Thiampite 9 (Leviticus 9)\nAaron in Biakpiaknate Pia\n1Thiampi kipsakna teng a man khuavak ni in Moses in Aaron le a tapate le Israel lampuite sam hi. 2Ama in Aaron tungah, “A mealhem ngawl khuital khat le tuutal khat paipui in, TOPA tungah biakpiakna in pia in. Mawmai biakpiak natu in khuital le meihal biakpiak natu in tuutal hi tu hi. 3Taciang Israel mite tungah mawmai biakpiak natu in kealtal khat, meihal biakpiak natu in a mealhem ngawl kum khat a pha khuino khat le kum khat a pha tuuno khat, 4kipawlkhop biakpiak natu in khuital khat le tuutal khat a ken natu in son in. Sathau taw a kihel anvui taw amate in TOPA tungah sangaw biakpiakna pia tu uh hi. Amate in hi teng vawt tu uh hi, banghangziam cile tuni in amate tungah TOPA kilangh tu hi,” ci hi.\n5Moses thupiak bangin amate in Puanbuk mai ah na theampo paipui a, TOPA a bia tu in mihonte tua munah kikhawm uh hi. 6Moses in, “TOPA ompuina a tee khuavak note tungah a kilangh thei natu in hite theampo seam tu in TOPA in note thu hong pia zo hi,” ci hi. 7Taciang ama in Aaron tungah, “Biaktau ah pai in na mawnate le na mite mawnate a mai natu in, mawmai biakpiakna le meihal biakpiakna pia in. TOPA thupiak bangin, mite mawnate a mai natu in hi biakpiakna pia in” ci hi. *9:7 Heb 7:27.\n8Aaron biaktau ah pai in a mawmai natu biakpiakna in khuital moi khat ngo hi. 9A tapate in sachi puak a, ama in sachi sungah a khutme papin biaktau kingh a kipeena teng sachi pawlkhat noai in, biaktau bul ah a taanglai teng sung hi. 10Taciang Moses tungah TOPA thupiak bangin Aaron in a thau, a nautate le a thin saphabel teng biaktau tungah hal hi. 11Ahizong ama in a satak le a vun sia ngiaphual pua sangah hal hi.\n12Ama meihal biakpiak natu in ama in nganhing ngo hi. A tapate in sachi puakin tua sachite biaktau pangh li tengah the hi. 13Amate in a lu le a sa dangte a khut sungah pia a, ama in tua sate biaktau tungah hal hi. 14Taciang ama in a sungkua teng le a nung peangte nii silin a omlai meihal biakpiakna tung biaktau tungah hal hi.\n15Tua zawkciang ama in mipite atu biakpiakna pia hi. Ama in ama mawmai natu biakpiakna a vawt bangin mipite mawmai natu in a kipia keal sia kai in ngo a, biakpiakna in pia hi. 16Ama in meihal biakpiak natu in nganno zongh paipui a, ngeina om bangin biakpiakna in pia hi. 17Ama in antang biakpiakna pia a, anvui khutdim khat la in biaktau tungah hal hi. (Hi in nisim meihal biakpiakna belapna ahi hi.) 18Ama in mipite atu kipawlkhop biakpiakna in khuital sia le tuutal sia ngo hi. A tapate in sachi puak a, ama in biaktau pangh li teng ah the hi. *9:18 Thiam 3:1-11. 19Aaron in khuithau le tuutal thaute, 20nganhingte ii awmsa tungah koi in biaktau ah paipui siat hi. Ama in biaktau tungah a thaute halin 21Moses thupiak bangin a awmsate le a phei ziatsangte thiampite atu in TOPA tungah a tuam vilvel letsong in pia hi.\n22Aaron in biakpiakna teng a man ciang mipite tungah a khutte laamin thupha pia a, tua zawkciang tuaksuk hi. *9:22 Ngam 6:22-26. 23TOPA omna Puanbuk sungah Moses le Aaron tum a, hong pusua ciang amate in mipite thupha pia in, TOPA ompuina a tee khuavak sia mipite tungah kilangh hi. 24Thakhat thu in TOPA in meikuang puak a, biaktau tungah a om meihal biakpiakna le a thau teng tua meikuang in haltum hi. Mipite sia tua meikuang a mu uh ciang au in a mai leipha in boksuk uh hi.


url: =Lungdambawl thupuak: Lungdambawl ni ihcih? :: ZOMI DAILY\nposted on 7 December 2018 at 7:25 am Lomkholna: Biakna, JamDaniel, News\nInnkuan, lawmlegual tawh hun zangkhawm in singkung tung a kikhai letsong tuamtuam zonna/ngahna ciang tawh I lungkim diam?\nLungdambawl ni I cih in:\n1. Jesu pen Topa a na san ni hi sak in.\nLungdambawl ni in na lungtang sung, na innkuan sung le gamtat luheknate ah Jesu pen Topa a na san ni hisak in. Nisim in Jesu pen na Topa hisak in. Paunak 3:5 “Na lungsim khempeuh tawh Topa muang inla, nang’ theihna suang kei in.”\nLungdambawl ni I cih pen, Jesu Topa a I koih masak ni ding ahihi.\n2. Thupha bawl ni\nNa innkuanpih, na lawmnagualte le a cihmawh zawte tung’ thupha na bawl ni hisak in. Paul in Jesu kammal a na zatna ah bang na gen hiam cihleh Sawltak 20:35 ah, “Topa Jesuh mahmah in, ‘Ngahna sangin piak khiatna-ah lungdamna lianzaw hi,’ a cihna phawk kawmin nakpitakin nasepna tawh na khempeuhah a zawngkhalte huh ding hi hang, ci-in note kiangah kong lak khinzo hi,” ci-in a vaikhak hi.”\nLungdambawl ni cih pen hehpihna tawh piakkhiat ni hisak in.\n3. Lungdambawl ni pen Lungdambawl ni ahihi.\nLungkhamna, dahna le haksa nasak thu tuamtuamte koihkhia in upna tawh Jesu hong suahna thu I lungdam ni ding ahihi. Tuucingte in, “Bethlehem khua-ah pai-in, Topa’ hong gen hih thupiang va en ni,” a kici uh hi.” Luka 2:15\nLungdambawl ni cih pen Jesu suah lungdam khop ni ahihi.\nLeitung lungdam Topa hong pai cih la a sa thei/ a za ngei khempeuh in hih lungdamna THU ngah kim lo uhi. Lundambawl ding lawp in manpha na sak le Jesu Topa in na koih masak ding ahihi.\nLungdambawl ding lawp in manpha na sak le bang ka ngah tam cih sangin bang ka piakhia tam cih ngaihsut theih ding ahihi.\nLungdambawl ding lawp in manpha na sak le Jesu suah lungdam pawi a kibawlna biakinn sangin a thupi zaw mun dang omlo hi. Na pawlpi ah lungkim huai tak in zatkhak ding geelna nei in. Jam Daniel\nPrevious: USA, Nashville aom Pu Cin Khan Dal (Thalmual, Buansing) in hong nusia\nNext: USA, Tulsa pan Tg. Chiau Za Mung (Muallum, Naulak) in hong nusia


url: =Tuhun ciangin Zuau tam akigen penna mun leh i zakna munte ~ Thang Khan Lian :: ZOMI DAILY\nposted on 19 September 2016 at 1:56 pm Lomkholna: News, Thangkhanlian, Zomi\n1. Pulpit tungah: Sia ten amau zuih zawh loh teng hong gen khum dupdup den keei uh hi. Satan zong na nuih kauhkauh napi mipi ten bil ngong dek liangin na kingaih khiatsaksak zaw lai se. I zuih zawh loh ding thu peuh awng liangin kam bembem Amen na kici lala zaw lai.\n2. Election neih dek ciangin: Politician ten a sep loh ding thu teng peuh uh suang lot bangin hong ciam khumin hong lot khum ziahziah uh hi. Lui leh guam om lohna mun peuhah Lei (bridge) hong bawlsak ning peuh ci-in hong ciam zanzan uh… Mipi ten na ki-um mahmah zaw lai… Pawl khatin gum lua kisa a hihna uh a genciante peuh a demdem/a elel suaksak zawsop lai… Kiteel ciangin hong cing zaw lai dep phiangsan uh.\n5.Nungak leh tangvalte helna ah: I deihte i ngah nuam luat manin ngaih nang tawh om leng ekbuk zong nuam e khawng peuh ci daldal liang. “U aw,nau aw nang bang sepna nei,?” kici leh buaih (dgree) min paa sak muam kisa MBBS, FB Admin, Tempongzang University ah degree man lian khawng peuh ci suk phalphal, khat leh khat thugen ki-um tuak mahmah, kimuang tuah mahmah zaw lai… Zan khat kiteng, khuavak ma-a kikhen kik ziau.\nPrevious: Tuhun Khantohna leh Khristianna ~ T. Sawm Lian\nNext: Philippine President in mi 3000 athahlupkhit banah thahding tampi omlai ci ~ ZD


url: =PAI KHIATNA ~ MUC\nAdmin 9:42:00 PM Articles, ZOMI SDA NEWS\nSia Kham Sian Kim\nLUNGSIM KHAT TAWH KI HO\nMoses om loh zawh kum sawmthum bang hong pha ding hita in Israelte dinmun pen a ngei-in ngei lai hi. A muan uh pawlkhat a sisi tawh a ki that tawh, kihawlkhia tawh om-in khangthak pawlkhat hong ham kik pian uh hi. Kikhopna munte ah Pasian suahtak sak ding pen bang hun hi ding hiam cih ki ngaklah tek uh hi. Sal cih hangin thu neih dan kibang lo leh neihsa kibang lo hi-in pawlkhatte kumpi lam ah maipha amu pawlkhat, amakte khawng galkap mang ahi khawng, kumpi zum nasem a zalian khawngte mah sungh leh makin om ngeingai uh hi. A hi zongin a dinmun uh sal ahi hi. Suahtakna om thei lo-in mimal man neihna bei-in bawng dinmun tung uh ahih manin tua dinmun panin suakta nuam tek uh hi. Mimal in ki lamdanna khattek a neih uh hang a dinmun sal hi-in sal cih dinmun pan suahtak ding hong lunggulh mahmah tek, suahtak nalam ah kipumkhat ding deih takin hong hanciam uh hi. Pasian in tua mungtup lung kihual hanciamna ka za hi cih genkhia hi. (Pai. 3:1-7) Moses zong tua hun sungin thuhilhna tuucin na pan tampi na ngah, a diakdiakin makaihna ah lungduaina, ki pawlkhop theihlohna makaih hamsatzia leh kipumkhatna ii thakhauhzia leh mazanzia cihte hong tel mahmah hi. Israel mite suahtak nading lampi ah khat guak bek tawh piang thei hetlo ding cih thei-in kipumkhatna ii thahatna deihtakin hong thei tel mahmah hi. Mediante kikhoi kikem zia leh amau ki uk dan minam it dan leh anengtawngin aneu pen nangawn kithupi bawlin thu vaihawmkhawm theihnate zong a muibut dan hong tel mahmah hi. Egypt gam ah thu neihna tawh na kisemin Median gam ah a theih thak thu in lungsim veina leh supthuak nasem tawh sepna leh itna tawh nasep a hoih zawkna hong thei tel hi.\nKibat lohna tampi lak ah, dinmun ki batna tawh lawng khatin hong luan khop theih uh ciangin Pasian in salpan suahtakna lampi ki patpih kik hi. Ni dangin kei a kici tek mimal khempeuh a hapak uh hong bei ciang Kei (Pai.3:14) a kici Pa tatak in mun la thei panin Israelte thu luan khopna tungtawnin gualzawh pih ding kamciam hi. Bangzah Moses dinmun kikhel hiam cih leh, ni dang ama thuneihna bek ultungsakin thupi sim lo a mipite in amah a nawlkhin khak ding a uploh khak ding laupi-in lau, ama makaihna bek in bangmah muibun lo-in mipi, mimal vaipuak gawmkhawm bek tawh gual zo ding cih thei lua ahih manin mi Nang hong dong leh bang ci ding ka hiam ci hi. Moses in makai dinmun Pasian ahih na Pasian tung a pulakna hi gige hi. Pasian in Kei mahmah in kong makaih ding cih kamciam hi. Moses in mipi tawh vaipuak a kibat loh khak ding laupi-in lau ahihna kilangh sak hi. Mipi thusimin mimal vaipuak thupi seh hi. Tua mah bangin mimal mahmah in a vaipuak uh luangkhawm sakin hanciamna khat gawmkhawm thei uh ahih manin tua pen Pasian mai leh namdangte mai ah kilang ki pumkhatna kikopna ahi hi.\nIsraelte khualzitna ah a lam nawngkai sak pen in Phunphun na ahi hi. Pasian makaihna tawh Egypt panin paikhia uh aa Pasian phatna late sa luailuai kawmin kipakin paikhia uh hi. A hi zongin San tuipi in dalin a nung vuah Egypt galkapte zong a dim aha in hong delhin bei dongin hong om uh ciangin a lungsim cihtak lohna uh hong kipan hi. Hong phun uh aa tua lak ah mipi huzap khakna tawh salsuahtakna hong kihel kha te kipan masa hi. Zi-in pasal phunsan, Pasal in makaite, tate in nu leh pate, kikawkin ei hih gun piau ah a si Vol . 2 Conference Thu kizakna Jul- Sep, 2016 lel ding maw, hih phun na in huzap tampi hong nei-in, mipi lametna beisakin lungkiatna lianpi piangsak a, a suakta khin napi uh a siathuai Egypt gam aa a hankhukte lungzuang zaw uh hi. Matut nading ah lampial sak thei phunphun na hang Moses in thuak lah tua a phunphun nate uh pen Topa langpanna a hih lam tel gen hi. (Pai.16:7-8) Bang hang hiam cih leh Pasian mah in pai khiat pih in Pasian mah matut pih ding cih pen lung kituakin a om lai un a kamciam hi, tun muang lo-in hong phun ngam uh ciangin a lauhuai mahmah Topa langpanna ahi hi. Topa'n hi zo ding ci-in Israel mite hi zo kei ni Egypt hankhuk deih zaw ung hong cih uh khasiathuai leh langpanna hih sang alianzaw omlo hi.\nGilkial dangtak hunin phunphun uh aa ama uh a zan zah ding zang zolo uh hi. A phunphun na un a thu hoih pen nagawn a sia penin musakin up lohna piangsakin kipumkhat thei nawnlo uh hi. A zuat ding uh gam a gi tung napi uh a phun thei mi tawmno hangin Israel mipi a tamzaw nungtolhin gamsung lut nading kum tampi zawt bek lai khangkhat kipan thakte hun sung bek lut zo bek mawk uh hi. Khat hong phun ciangin huzap nei a, tua phunphun matut zawh lohna piangsakin bei mangna piangsak tolai hi.A tatakin Israel mite in bangmah hamsatna thasan omlo-in khapsa gam tung hilhel nuam uh hi .Angsung khual hi-in, amau thasan ding hong tun ciangin phunphun niloh in, lungkia in om den uh hi. Tua phunphun na nung ah uplohna om hi aa up zawh lohna in Israel mite khualzitna ah gallian pen hi-in a lauhuai pen gu ahi hi.\nVAI PUAK LATEK\nMoses pen theihna leh phutkhakna ah kicing mahmah ta a, a mipihte zong it mahmah hi. A buaina khempeuh ah thuhoih ding deih luat man a akhualzitna uh hong nawngkai khak ding patau den a hih manin thu leh la khemepuh anengtawng nangawn amahmah in geel pih hi. (patenalism) . Buai-in mazan ding zang thei lo-in vai kinelhsiah tampi hong nei mahmah hi. Muanglo leh thu hoih ding pen deihna in na khempeuh a vaihawm manin Israel mipite sunga thu leh la khat peuhpeuh ah a thu tawm a vaipuak lak theihna hong bei, na khat ah kikhin muang lo-in Moses tung a vekin hong kinga peuhpeuh gai uh a, Moses om kei leh khapsa gam tungzolo ding zahin vaipuak sia penna lungsim hong nei uh hi. Bangzah ciang buai hiam cih leh Moses pen Sinai mual tung ama thukham sawm alak hun ni tampi hong sawt ciangciang i Moses a si hi. I makai ding bawng lim biakna dong tung hi. (Pai. 32) Hih in Moses in vai khempeuh sem keei a sunghpa in amuh ciang gimhuai lua sa in Moses kiang hawm dingin ngaihsut pia (Pai.18) Ukna thuneihna, vaineihna a deidei khenin hong kimakaih uh ciangin a vai puak zangin thei-in a ma uh zang zaw hi. Tua bang vai puak hong khen ciangin mailam ding mi teitang hon khat hong kilangkhia in vai makai hawmna khat lak peuhpeuh mailam hun ding hong zai zaw deuh hi. Tua ah Joshua bang zong a picing pen hong suak hi. Moses in a mipihte it in lungmuang lua un muan loh luat man vai khemepuh hong sep ciangin khangthak te tot nading lampi aphiat tawh kibangin mailam sang makai ding leh mi tei hong omlo hi. A lampite ah amau zong kimuang lo-in thanemna in nei uh hi. A hi zong in vaipuak a hawm theih uh ciang a mau vai puak tek hanciamna nei-in khantohna hong om hi. A theih loh uh thute makai te tung hilh in tua tawh mipi gensawnin makai teng thuhilh zel, thu kuppih zel leh ngaihsut piakna hong lak zel teh ki thuhual na hong om in kipumkhatna hong khang hi. Amau vaipuak tek ah thuneihna hong neihsak tek ciang ama vai lianpi hong dawn hi, ahi zongin tua thuneihna pen Israel mipite zuih ding thukhun tungah kinga thuneihna ahi hi. Moses in zong makai neute panpihin hong om takteh makai neute in zong Moses panpihin kithuhual in a lampi uh hong zangin ki thu tuak mahmah uh hi.\nARON MAKAIH ZIA\nAron pen Moses om loh hun ciangin makai dingin vaipuak a nei hi a amah zong makaipi lak ah khat ahi hi. A hi zongin Aron thuman sangin mipi et khialh ding a lau mahmah zaw makai khat ahi hi. Moses makaih zia pen ngaihsunsunin mipite hehpih lo-in thu khen lianlian sa lua hi. Hi bang mawk le mipi in amah langpan leh bang cih mawk ding ci-in kha lau-in thuman sangin mipi huu a lauzaw khat ahi hi. Moses Sinai mualtungah a si maw a hing cih hong kitheih loh ciangin mipi patau in Aron kiangah kote hong makaih ding lim khat hong bawl sak in ci-in ngen uh hi. Mipi deihna tawh kituakin Egypt pasiante lakah alian ahi bawng lim khat bawl uh hi. A deihna in Egypt gam zuat kik khak uh leh Egyptte in san theihna ding cih geelna hi aa deihtak kikumin a bawl uh ahi hi. Pai.32 sungah Moses in hiteng a muh ciang Aron tawh kikupna-ah Aron kammal ah ki langkhia hi. Hih mite in hih bawng lim hong piang hi ci-in gen hi. Aron in mipite makaihna-ah thuman ding sang mipi cih bangbangin makaih ding lunglut zaw hi. Thu man ah adin ngap loh manin mi tampi abeh a phung un sih lawh zel uh hi. Israel mipite ahih leh tua bawng bia nuam pen mi tawmno khat bek hi uh a, ahi zongin huzaap zawhna tawh mipi a lang bang awng sak gawp zo in makaite linglawng sak hi. Mipi lak ah a tam zaw huzaap a neih zawk manun Israelte khualzitna a nung lamah kileh pih kik sawm uh aa makaite huzaap gawpin amau deihna semsak ding hanciam uh hi. Aron in ama makaihna kho takin vaipuak na la lo-in a khial mipi lam na gamtatpih ahih manin Israel mipi sungah tampi lampialna hong om hi. Mipi in thuman ngaihsun lo-in thu hong vaihawm uh teh khialhna lianpi hong vaihawm mawk uh hi.\nARON LEH MIRIAM LUNGKIM LO\nAron pen biakpiakna-ah makai pi hi-in mipi tung zong huzap nei mahmah hong suak hi. Meihal biakpiakna leh mawhsutnate ah mipi aitangin dingin hong om ciangin zong mitatzia leh lungsim puakzia khempeuh zong thei-in Moses pen mipi bangzahin zahtak thupi bawl leh thu neihna koi ciang cih a dangte sangin zong tel zaw hi. Miriam ahih leh Aron mah tawh anai penin ki thuahin biakpiaknate leh mipi huaisiamna ah vaipuak nei-in mipi it mahmah khat ahi hi. A nih un amau dinmun tuak leh vai neihna tuak ah thupi dinmun ban ah amau sep theih , a siam pen na mun tuak ah Pasian in vaipuak a na piak ahi hi. Vaipuak a lak cil un kician tak leh lungkim tak nasem uh himah taleh mite pahtaak leh mite it hong hih tak uh ciangin a mau sangin a vangnei zaw leh thu nei zaw Moses om ahih lam hong thei uh hi. Nidangin Moses amau tungah om ahih lam a theih uh hang tutung a lungsim uh leh a theih dan zia hong ki lamdang hi. Nasep pih sanggam khat a hih hangin mite\nzahtak leh thuneihna tawh hong khinkhai uh ciangin Moses sangin ei kilamsang leng cih lungsim hong nei uh hi. Moses mawhna ding hong zon uh ciangin namdang zi neih bek mah hong kawk thei uh hi. (Gam.12) Moses utna lungsim tawh namdang mi zi aneih mawhkawk in Pasian in ei tungah zong thu hong gen thei hi ci-in mipi tung gen khia in mipi lungsim la in Moses nawlkhin ding kipan uh hi. Moses pen namdang zi nei hi, mailam makai dingin muanhuailo hi cih mawhmatna ahi hi. Amau vaipuak siamna mun pan Pa dang khat ii vaipuak siamna hong hazat uh ciangin a tel theih mahmah Topa a heh suakin Aron leh Miriam dan pia tuak hi. Pasian hehna bulpi pen in amau dinmun hilo midang dinmun khat hong it mawk uh ciang leh amau dinmun tung hong lungkim nawnlo-in angsung khualna tawh deidanna lungsim aneihna mun uh ahi hi. A mau siamna tek mun panin vaipuak kicingtakin a lak lai un Israelte khualzitna mazang mahmah hi, ahi zongin ama mun kei mun cih hazatna hong neih uh ciangin kilang neihna lungno a khawi tawh hong ki bangin Israel mipi sung khat leh khat kimuan mawhna tampi hong khangin buaina nasia takin hong om aa Pasian mahmah in lem tuah ciang dong hong tung hi.\nPasian muhna ah amau vaipuak tekah kiciantakin na hong sep laitakin a lianzaw cih om lo-in a vek a kikim hi aa a ki lamdanna in vaipuak ki banglo, sep theihna mun kibang lo cih hibek a a thupitna kibang ahi hi. A hizongin asiahuai pen lungno in Israelte lungtang aa om angsung khualna lungsim ahi hi.\nIsraelte gualzawh nading leh gamthak ah nuntakna zia ding ah amau khut sungah Pasian in ama kamciamna tawh apiaksa ahi hi. Thuman Pasian in tua khapsa mungtup ah a kalsuan lai teng uh na ompih aa ahi zong Ama thuneihna leh a hih theih na tawh Israelte ut lo pipi-in aana in nasem lo hi. A hi zong tua mungtup ah a kithuhual teng leh veina vaipuak tek tawh a pang Israel mipite tonpihin khapsa gam lut pih hi. Tupna kibang, khualzitna kibang, vaipuak kibang hong neih mateng uh Israelte khapsa gam Pasian in tunpih lo hi. A hi zongin i Pasian in taisan lo-in a zat theih Israel mite tawh khut kilenin mungtup lampi ah tonpihin gualzawhpih veve hi. Israelte khualzitna ah Egypt gam pan a kithawi limlim vua kipanin a buaipih uh a dolah pi pen leh nawngkaina tampi a piangsak pen in Israel minamte sung mah aa a om lungsim puakzia leh vaipuak lak zia te ah mungtup ah ki thuhual zawhlohna ahi hi. Namdang sa dangte leh apua lam pan a hong pai gal leh sate in amau lampi khaktan zo hi cih kimu lo napi, amau sungah khat leh khat buaina hong neih uh teh tua in nakpi-in a mungtup lampi a zuatna uh mial sakin khaktan zaw hi. A dahhuai penpen ah Pasian nangawn kisiikin Israel minam khempeuh vatmai ding ciang ngaihsun hi. A tatak amauteng mungtup Vol . 2 Conference Thu kizakna Jul- Sep, 2016 ah lawngkhat ah ki batlohna, vaipuak tuamtuam tek luangkhawm thei uh hi leh Pasian gualzawhpih ding kamciam omsa, leh amau khut sungah a piaksa ahi hi. A hih hangin mungtup leh lampi kibanglo Israel mipite sungah Pasian in nasem thei lo-in kum tampi sung kipuah kizuun na in hun hong bei to hi.\n## Quarter 2 na 2016... azom ahi hi.\nNgaihsut lakna laibu: Tuan Pupate leh Kamsangte\nSource: Conference Thu kizakna Jul- Sep, 2016


url: =· A (66) cinna Zomi Nampi Bowling Green Kentucky,USA gam ah Kentucky state sung a om Zomi kheempeuh leh Bowling Green pan naikhat kipai na Zomi Khuapi khat mah ahi Music City pan Zomi ahithei zahzah tawh Feb 22,2014 ni in nopcitak in kibawl ding in Zinmangpi ding in Rev Pau Khan Khai kisam hi.\n· Kawlgam Mualtungmi thautawi pawl leh kawlgam kumpi te kawlgambup kilemna suaikaih theihnading in March kha kaalmasa sung ah Yangon khuapi ah thukikup kholhna neiding in kumpi lamte in Mualtungmi thautawi te sam hi ci in Mualtung thautawi makaaikhat ahi U Khon Oh Ka in Feb 21,2014 ni in genkhia hi.\n· Kum 75 asawtkhin 1300 kumcin gaaldonapawi phawkna Mandalay khuapi ah feb 22,2014 ni in nasiatak in kibawl a, hih hunlaai a Mandalay mi gaalhaang 17 te zahtaakpiakna leh mualsung phuhsakna zong nei uhhi.\n· Tibet phunzi minthang mahmah Dalai lama leh President Obama te Innkaangpi ah Feb 22,2014 ni in kimukhawm ding hi ci in Innkaangpi tanute in taangkokhia uha, China te nasiak in President Obama mawhsakna nei himah leh kimu veve uha, bangthu teng kikum cihthu kitaangkokhia naailo hi.\n· China gam kumpi te in amah le amah akithat Tibet minam aom aleh gawtna piaknading tawh kisai thukhunthak khat Feb21,2014 ni in taangkokhia uh a, tua sung ah Tibet mikhat amah le amah akithah aleh abeh aphung kheempeuh leh abiakna biak inn ten mawhna thukhenna thuakding cihthu kihel hi.\n· Ongtungding 2014 World Cup sung Brazil gamsung ah mipi veengding in palik 70,000 khuapi 12 ah sahtak in kikoihding a, akisap leh gaalkaaptha zong zang in 170,000 dong kizangding hi ci in President Dilma Rousseff in Feb 19,2014 ni in taangko a hitawh kizawitawn in Feb 20,2014 ni in Navy 30,000 te in nasia tak in thalaakna nei uhhi.\n· Venezuela gam ah kumpi langpang lungphona hang in mi 3 sikhin a lungphona haat seemseem ahihman in hihbang lungphona ahaatsak US te hi ci in US palaaite ahawlkhiat baan uh ah US Thuthang Pawlpi liankhat ahi CNN te agampan hawlkhiat ding in President Nicolas Maduro in Feb 21,2014 in thupia hi.\n· Somalia gam I President Innpi migilo te in Feb 21,2014 ni in mawtaw tawh luut in amaipan bomb tawh apuahkhap sakban uh ah thautawh kaapgawp uh a, kumpi naseem mithum amun ah sipah in President pa ahihleh anuntakna bangmah cilo adip in pukpuk ci hi.\n· England leh Wale gam Roman Catholic pawlpi Ukpi Vincent Nichols Pope Francis in ateelthak Cardinal 19 te lak ah khat in kihelding a, Feb 22,2014 niin Rome khuapi ah Cardinal suahna pawipi ah ki-apna nei ding hi.\n· England gammi tukpeeng kimawl siam mahmah Wayne Rooney kum 5 leh alangsung kaalkhat thaman £300,000 tawh kimawlding in Feb22,2014 ni in thukimna suaikaai thakkik ta hi.\n· South Korea gamte in Norht Korea gamte I Nuclear bawlna munpi te sukmaai theihnading in Stuxnet-Like Cyberweapon kici computer vantawh gaaldonalam kipanding in Defense Ministry te in kumpi Feb 19,2014 ni in kinaakpat sawm mahmah ci in Yonhap News Agency te pulaakkhia uhhi. Computer siamte in agen uhciang hih Stuxnet-Like Cyberweapon peen naak lau huai khia mahmah ci in gen uhhi.\n· Tunisia gam sung ah Libya gamte gaalkaap vanleeng khat Feb21,2014 ni in kia a mi 11 si hi. Hih misi te lak ah nidang Islamist gaalkaap lui Libya kumpi kiang ah aluutkik Meftah Daouadi zong zatokahding apai si ci hi.


url: =Ei le ei hancian ni ~ T. Sawmlian :: ZOMI DAILY\nposted on 13 June 2021 at 8:40 pm Lomkholna: Article, Sawmlian\nPasian tate khelhna pen mihing tung ciang bek a bei hi loin, Pasian tungah zong khial hi hang cih i phawk kisam.. Josef in Potifer zi a luppih pen Potifer tung bek a khelhna in tuat lo a, Pasian tunga khelhna in zong tuat hi. “… Tua ahih ciangin bangci-in hih gitlohna lianpi bawlin Pasian’ tungah khial ding ka hi hiam?” a ci hi (Pian. 39:9).\nKiim le paam ah, lunggulh, duh, deih leh a hoih tuak mahmah nate in hong kiimkotin, thusia-lasia, a hoih lo tuamtuam zak, muh leh zuih ding tampi a om hangin, tuate hanga kithanemsak, tuate kizosak lo dingin lungsim khensat ding hi hang. “Daniel in kumpi innsunga an le leenggahzu tawh a pumpi a thanghuaisaklohna dingin a lungsim a khensat hi…” (Dan. 1:8)\nEi le ei mahmah, Pasian lamah kihatsakin, kisiangthosakin, i hanciamna tungtawnin Pasian huhna tawh kalsuan thei hi hang. Hanciamna a nei thei lo, a nei zo lo leh a nei zo lo dingin kingaihsun kei ni. “Keimah TOPA note Pasian ka hi hi. Keimah siangtho ka hih manin no le no kisiansuahin siangtho un” (Siam. 11:44a). “Mi khatpeuh a hoih lo na khempeuh panin kikemin a siangtho takin a om nak leh na hoih nam khempeuh a sem dingin a Topa tungah ki-apin, a Topa tungah a manpha suak ahih manin a thupi diakte-ah amah kizang ding hi (2 Tim. 2:21)\nKampauna hoih lo, a guallel, a meidawi, thanem theihna kammalte zang kei ni. Haksatna, lauhuai, thusia-lasia tampi om kha inteh, Pasian hehpihna hang a tuate in a zawhloh, gualzopente, vanglianpen Topa’ tate, ama huhna tawh thahat leh na hoih sem thei hi hang, cih kiphawkin kampau ni. “Na kampauna zui-in diktansakna na ngah ding a, na kampauna mah siksanin mawhsakna na thuak ding hi” (Mat. 12:37). “… eite hong itpa hangin hihte khempeuh tungah a gualzopente i hi hi” (Rom 8:37).\nI gal uh dawimangpa, a nawmvalh ding zongin humpinelkai bangin humhamin thamvak kawikawi hi… amah doin upna ah kip ni (1 Pet. 5:8-9). Ze-etna tuamtuam hong zangin, siat theihna ding leh puk theihna ding tampi tawh hong pusak a sawm hangin dawimangpa nial ni; Pasian naih lehang aman zong hong naih ding hi. “Tua ahih manin Pasian’ thu na mang un. Dawimangpa na nial un. Nial le-uhcin no kiang panin taikhia ding hi. Pasian kiang nai un. Amah in zong hong nai ding hi. Mawhneite in na khut uh silsiang unla, a kineihkhemte in na lungsim uh siangsak un” (James 4:7-8)\nEite biak Pasian pen pahtawi ding Pasian hi a, ama thu i man nop kei leh a thuak ding eimah mah kihi pah hi. Paulap bawlin Pasian i taisan a, i thudon kei leh, aman zong paulap bawlin hong taisanin hong thudon kei leh i lungdam diam, nuam i sa diam? “…Bang hang hiam cih leh kei hong pahtawite ka pahtawi ding a, kei hong simmawhte ka simmawh ding hi” (1 Sam 2:30)\nTOPA hoih hi, ciam unla mu dih un. Amah a beel mi thupha ngah ahi hi. Amah a kihtate bangmah kisam lo ahih manin no ama misiangte aw, TOPA kihta un. Humpinelkaite thanemin gilkial thei uh hi; ahih hangin TOPA a zongte in na hoih bangmah a tasam kei uh hi (Late 34:8-10).\nBiakinn kikhak, kimuhkhopna hi thei nawn lo phot. Eima mimal mahmah, innkuan mahmah in i hanciam kisam hi. Hanciam thei hi hang, hanciam zo hi hang, cih kiphawk kawmin hanciam mahmah ni… Topa hoihna mu-in ciam ni. Pasian in, “…Nang kong nusia kei ding a, nang kong taisan ngei kei ding hi…” (Heb. 13:5) ci hi. T. Sawm ~ daihna_cabin || 120621_6:30\nPrevious: Banghang in pulnatna tunghiam ~ Sia Do Khup\nNext: Oxygen leh Pasian hu kibanglo


url: =September 23 ni ciangin leitung beiding cih thuthang kilimgen :: ZOMI DAILY\nposted on 17 September 2017 at 9:21 pm Lomkholna: News, Sawltak, World\nLeitung mihing te ihteenna hihleitang “Earth” leh adang leitung ahih keileh aksipi “Planet” khat tukha September khabeikuan in kitaihding a, leitung beitheiding cih thuthang pen tulaitak Fox News, The Sun, Yahoo cihte’n limgen mahmahtek uhhi.\nTua leitung hunbeiding “Doomsday” pen tulai leitung thupiang leh Laisiangtho munte tawh aki etkak ciangin, September 23 ni hiding in ki ummawh hi.\nChristian Numerologist David Meade in agenkhiatna ah Laisiangtho Luka 21:25 – 26 sungleh abeisa in US gamsung ah thupiang ahi Ni tawmvei mialcip, Huricane Harvey leh Hurrincae Irma kici huihpi te’n nawkgawp cihtetawh kituak mahmah cihi.\nLuka 21:25 – 26 Laisiangtho sungah hihbang in kigelh hi. “Ni, kha, leh aksite tungah lim hong om ding hi. Tuipi ging leh tuihual liante kihtakna hangin leitung mi khempeuh lau-in lunggim ding uh hi. Leitungah tu-in bang hong piangding, ci-in a ngaihsut kawmun mite lau-in sibup ding uh hi. Vantunga om nate a pai ngei bangin pai nawnloin lampial mangkhin ding uh hi.\nSeptember 23 ni ciangin “Planet X” ahih keileh “Nibiru” akici in mihingte ihteenna leitung “Earth” nawkkhading a, tuahangin meimual te puakkham in, Tsunami piangding a, zin linggawpding kici hi.\nAhi zongin hihvai tawh kisai in NASA te’n ataktak hilo a, Planet X Theory pen zuauthuthang “Hoax” khat hi ci’n genkhia uhhi.\nMaangmuhna “Revelation” Laisiangtho sungahzong leitung beihunding, Rapture ahih keileh Second Coming of Christ pen hihbangin kigelh hi.\nMaangmuhna 12:1 – 2 Tua ciangin vanah lim lamdang lian khat hong kilang hi. Puan silh bangin ni silhin, a khe nuai-ah kha omin, aksi sawmlenih a kisuan’na lukhu, a lu tungah a khu numei khat om hi. Tua numei naupaii hi a, nausuah natna tungta ahih manin na sa-in a kiko hi.\nRelated: Lonely Planet te “Top Ten Countries” sungah Myanmar kihel\n2000 kum inzong leitung beiding kici a, kilimgen mahmah in, ahi zongin bangmah nalamdanglua zong piangkhollo hi. Tualo adangzong leitung beiding kicizel a, beitaktak samlo hi. Tu’n September 23 niciang bang hongpiangdiam? Leitunghun beiding cihpen, mihingkhat asihciang aleitung nuntakna abei ahih manin, ama adingin leitung nuntakna abeita ahihi. Ihsihciang leitung abeiding cihdan ahimai diam?\nPlanet X in leitung hong nawkkhamdiam bel gentheih omkeiven, Apple Company te’nbel September 12 ni in iPhone X kibawl hi ci’n tangkokhia uh, iPhone X in leilu leitaw hongnawkding hita hi. Planet X maw, iPhone X? 🙂 Sawltak #zomidaily\nPrevious: Singapore, Yishun vengsung Public Area ah numei khatleh pasal khat omkhawm\nNext: Yangon thuthang: inn kicim, hotel meikang, gamdangsum tawh kiman\nSiamsin Seminar VIII bawlding zaksakna


url: =ZOMI SUNGAH LUNGNGAIH HUAI THUPI\nRev. Kham Do Thang (Thangno) Pastor Myanmar Mission Church Florida, USA www.mmcflorida.com\nDear Zomi khempeuh,\nTopa kiang pan lungnopna leh daihna mikim tungah hong tung ta hen. Amen.\nIh Zomi tawh kisai in net tuamtuam pan lai kigelh tampi te kasim kha a, tua te sungah nidang a ka lung ngaihsutsut pawlkhat hong ki suaksak ahih manin ken zong tawm kong pulak nuam hi.\nTedim Lai Siangtho Bu leh Tedim La Bu te tawh kisai kikupnopna thu:\n1. Ih Zo Lai Siangtho Tawh kisai in kong pulaknop leh ngaihsut khop dingin;\n- Pasian hehpihna tawh i Zomi sungah mipil misam leh khuamu tampi i om manin, ngaihsutna, veina leh lunggulhna tuamtuam hong om ta hi. Tua ahih manin Zo Lai Siangtho tawh kisai in, Nidang in Zo Lai Siangtho i neih masak pen mipi in tuni ciang dong zatnuam leh zatnop kisa in, athu leh la zong hoih kisa bek loin, a zolai mahmah zong thuk zaw leh muibun zong ka sa/kisa hi. A piang thei leh ahizo ding leng hang hih Lai Siangtho Bu lui mah Print kik zo leng ut huai mahmah kasa hi.\nAhi zong in, Mikang ten zong mikang lai in version tuamtuam ci-in, bawlin, nei uha, a thukpai zaw zong om, tu hun kampau leh ahun tawh kizui in simdan, zatdan a nuam zong om hi. Lai Siangtho bu a version tawh kizui-in bu tuamtuam hong om hi. tua ahih man hih Mang Lai Siangtho bangin version tuamtuam en in Zolai Siangtho i bawl pen a thu in, sia kasa kei hi. Version tampi aom bangin ih Zo Lai Siangtho zong version tampi nei leng hang, tuhun tawh kizui-in, i deih bangbang, i sim nop bangbang kisim thei dinga, Mipi ading in hoih mahmah dingin ka um hi.\n2. Tedim La Bu (ZBC) La Bu tawh kisai in ngaihsut khop dingin;\nZo La (Tedim La Bu ) ka cih teh ZBC la bu ka cih nopna hi. Tu hun teh Pawlpi tuamtuam hong om bangin, i upna leh i deihdan zong hong kibatlohna leh lunggulhna kibatlohna hangin, La Bu zong Tedim La Bu(ZBC) kizang nuam nawnlo in, i pawlpi zuih dan in athupeuh laih, a kammal peuh ki laih ta hi. Tua ahih manin hih La(ZBC)bu tawh kisai in, Tulaitak Pawlpi tuamtuam pan i makai te in nakpi a, i ngaihsut mahmah dingin ka ut hi. Hih La pen Lai Siangtho bu bang a, version tuamtuam in neih cih te pawl hi loin, a thu leh a kammal te laihlaih selo in, a lui (Original) mah i zatkhop theih ding thupi mahmah kasa hi.\nA thu leh a kammal te i ut dan leh i pawlpi up/ut dan in, i laih teh, i Zomi unau sungah Nopna,dahna i tuah teh, La sak pen hong nuam nawnloh peuhpeuh bekloin, tua La in i upmawhloh, i theihloh kal in, hong khenkhen suak sak gige hi. A diakdiak in Hih bang hun teh anop loh dan pen kuakua ahi zong, kua pawlpi ahi zong nuam sa dingin ka um kei hi.\nHih La(ZBC) hong pian'khiatna Mang La (Mi kang) zong tudong mahin tua mah na zangzang lai uh hi. Pawlpi tuamtuam aom hang, kuamahin amau utna leh upna bangin athu leh kammal te laih tuanlo uh hi.\nHih La (ZBC)la pen Zomi bup in lapi leh La Bu in nei in, a thu leh kammal hoih zaw i deih a, i khelnop leh La thak phuah zawk ding hanciam leng hoih zaw lo ding hiam? Gentehna in, tuhun khanlawhna la ci a, ki puak in, kisa in nuam ki sa mahmah lel hi.\nSum tampi bei-in, ZBC La Bupi a thu leh kammal te i laihlaih sang'in, Zomi te ading ahoih zaw sep ding te ah sum bei sak/ zang zaw leng hoih mahmah lo ding hiam cih pen ka lungsim sungah om thu leh hong lungsim hong sukha mahmah thu ahih manin kong pulak khia hi.\nTua ahih manin Hih La tawh kisai in GZA makaipi te'n zong hong ngaihsut mahmah ding uh utna leh veina tawh,\nLungdam mahmah hi. Mipi tawh kisai genkhialh aom leh hong ngai dam unla, i mipi phattuam na ding ngaihsut piaknop aom leh zong nong gen dingun kong thuum hi.\nPasian Leenggah huan sungah,\nRev. Kham Do Thang (Thangno)


url: =Tuni pen kei Nu' Ni hi\nLam khat panin enkik lehang nulehpa pahtawina mel atheilo ten ta hong neih tak uh ciangin amau tate’n zong hih bang ni thupite pen thusim theih dingin zong ngaihsun lo uh a, midangte nulehpa pahtawi nuamin diang ziahziah mah taleh amau pen ngaihsut mel nei lo in om hilhial lel uh hi. Ei Zomite’n ih paunaak sungah “Sakhi api san, ano san” cih khat ih neih mah bangin Laisiangtho sungah zong “ Na vawh bangin na at ding hi” cih thu na om a, hih tegel pen kizawitawn kei mah taleh kituak hilhial ka sa hi.\nBang bang hitaleh mikim in ih theih dinga thupi ka sak khat pen Nute’ ni bekin nute tungah amau ih Itna pen thu leh laa leh gamtatna tawh lak khia lo in, a twntung in a It den zo tanu tapa ih suah theih nangin hanciam lehang hoih pen ka sa hi. Bang zah takin ih nu pen haiin mawl in taitai phial mah taleh leitung mi tampite lakah amah bek mah ih nu himawk ahihman in ih it ding ahihi. Nu tampi a om phial zongin nang Nu hong sileh Tagah na hi veve hi. Tuni pen kei pianna ka Nu’ ni a hihi.


url: =Pasian’ Deih Lungsim - Zomi Adventist Innkuan\nNitak sang lai tuamtuam bawl dingin ka computer mai ah ka tu suk aa computer ka hong hi. Computer kaai sim pian aih manin a process sungin a den aa class sungah discussion ka bawl te un ka lungsim hong phawng vat hi. Sangsiapi or Makai khat aa dingin a thupi mahmah ahi Leadership Style tuamtuam ka ki kum uh aa Christian makai khat aa dingin a thupi mahmah Servant Leadership bulphuh in nakpi tak ki kupna ka nei uhhi.\nKei zong ka computer ka hon khit ciangin ka lai bawl ding paamkoih phot in ka computer sung aa Tedim Lai Siangtho (WillSOL) ka hong hi. Luke 18: 9-14 sung ka sim kha aa Zeisu in makai nih lungsim puak zia hong lak tel lam ka phawk hi. Ni dangin hih Lai Siangtho mun ka sim kha zel aa ahi zongin ka thuuk ngaihsut ngei khol kei hi.\nMakaipa – Pharisee Jews biakna sungah Makai hi aa Pasian thu zong midang te sangin thei zaw hi. Luke 18:11-12 “’Pasian aw, kei pen midangte bangin a huaiham, a thumanlo, numei tungah a mawh mi ka hi kei hi; hua lai-a siahdongpa bang hilo ka hih manin nangma tungah ka nuamna kong pulak hi. Nipikal khatin ni nih sung an ka tang a, ka ngah khempeuh sung panin sawmah khat nang tungah kong pia hi,’ a ci hi.”\nMakaipa – Siahdongpa Rome kumpi te in Palestine gam uk uh aa tua sungah Governor koih in amau tungah piak ding aa a seh uh siah te a kai khawm dingin mi seh uhhi. Tua mite in tu lai dan leh kha sum kham khollo uh ai tam maw…. a don dinguh aa ki gen zah sang a tam zaw in dong uh ahih manin mipi te in hua iin mudah uhhi. Luke 18:13b “’Pasian aw, kei mimawh mi khialpa hong hehpih in,’ ci-in a ngen hi.”\nSee also Lungtom Buaina\nEt-kaak-na Pharisee a ki ci Jews biakna makaipa Pasian kiangah thungen dingin ong pai aa a thungetna kammal ii et ciangin Pasian tungah ngetna kammal kimu lo aa, Pasian tungah ki sialhna leh ki diksakna gen hi. A mah leh amah makai ahihna ki tel mahmah aa mi te tungah a omna leh a thuneih zawkna zong ki thei hi. Mite sangin lian zaw aa pil zaw hi. Biakna sungah zong Lai Siangtho thei ki sa zaw aa zong thei zaw hi. Alungsim sungah religious superiority nei hi. (Steps to Christ p 30-32)\nSiahdongpa ahih leh a mawhmi ahih lam ki tel mahmah aa mawhna pulaak in mawhmaina ngen hi. Topa aw kei mimawh hing (Greek kammal ah “Topa aw a mawh mi kei hing”, “I am the sinner) Midang mawhsakna cih te gen selo in amah a mawhpen leh mawhmaisakna Zeisu kiangpan a ki sapna Topa kiang a pulaak ciangin “Pasian tawh ki lemsa in ciah hi.” (Luke 18:14a)\nSDA na hi aa SDA na hi kei zongin Khristu Kiang Zuatna (Steps to Christ) cih laibu Chapter 2 na leh 3 na hoihtak in simpha leng Pasian’ Deih Lungsim/Lungtang ii neihtheihna ding lunggulhna hong om ding aa Pasian’ Kha Siangtho in na hong sem thei pan dinghi.\nChristian khat na hih leh Christ (Zeisu) nungzui na hih na ki tel siam in. Zeisu nung zui na hih leh Zeisu khekhap te na zuih ding ki sam kha ngel ding hi. Lungsim deihna leh ngeina kibatpih lo te tawh ki om khawm theilo aa ki pawl theilo hi. Zeisu tawh na nunzia, ngaihsutna, deihna te na ki bat theihnai kei leh na ki bat theihna dingin Pasian hong kamciam huhpa Kha Siangtho ngen le cin Vangliatna tawh na ki dim ding aa Leitung lungsim deihna te tungah na gualzo ding aa Zeisu tawh na ki pawl thei ding hi.(Sawltak 1:4)\nTags: Dr Kham Khan Khai\nPrev post NI SAGIH SABBATH TAWH KISAI PAPAL TE GEN NA\nNext post Achan tungpan ka ngah lesson pawl khat


url: =Pianciilna 1 (Genesis 1)\nPianciilna a kici sia ‘a kipatna’ cina ahi hi. Hi laibu in simlei le vantung a kipiansakna, mihing pianciilna, leitung ah mawna le ngimna kipatna le Pathian in mihingte tungah na hong sepna ziate son hi. Pianciil thubu sia khen nii in, kikhen thei hi:\n1. A lian 1 - 11: Leitung a kipiansakna le mihing a piang masate thu ahi hi. Hi sungah Adam le Eve, Cain le Abel, Noah le tuipi liimna le Babylon tausaang thute om hi.\n2. A lian 12 - 50: Israelte pianna pute pate thu ahi hi. A masa sia Abraham thu hi a, ama sia Pathian a upna hang le Pathian thu a nitna hangin a minthang hi. Tua zawkciang a tapa Isaac thu in zom a, a tupa Jacob (Israel zongh a kici pa) thu le Jacob ii ta sawm le nii te thute in zom hi. Jacob ii tate sia Israel minam sawm le nii te pianna ahi hi. Hi sungah Jacob ta sawm le nii te sung pan Joseph thu le Jacob ta dangte, a innkuanpui tek uh taw Egypt ngamah teang tu in a paina thu sonbel in nei hi.\nHi thubu in mihingte thu son a, tua sung pan Pathian nasepna bulphu in son hi. Pathian in simlei le vantung bitphua takpi a hina thu taw kipan a, a mihingte a thin nopmawkna a lak paisuak natu in kamciamna khat a piakna thu taw khup hi. Hi thubu bup sungah Pathian sia a seam, a bulbel a hina thu son a, a khial mite tungah thukhenin daan a piakna, a mite lampui in a huna thu le a tangthu lim le meal nei sakin Pathian a hina thute ki at hi. Hi taanghlai laibu sia minam khat ii upna le tua upna a nuntak thei natu a hu tu in a kiciamtee tangthu ahi hi.\nSimlei le vantung le mihing bitphuana 1:1 - 2:25\nMawna le ngimna kipatna 3:1 - 24\nAdam pan Noah dong 4:1 - 5:32\nNoah le tuipi liimna 6:1 - 10:32\nBabylon tausaang thu 11:1 - 9\nShem pan Abram dong 11:10 - 32\nPute Pate: Abraham, Isaac, Jacob 12:1 - 35:29\nEsau suan le paalte 36:1 - 43\nJoseph le a suapuite 37:1 - 45:28\nIsraelte Egypt ah 46:1 - 50:26\n1A kipat ciilin Pathian in vantung le leitung bitphua hi. 2Leitung in lim le meal nei ngawlin awngthong hi. Khuazing in tuipi sincip bikbek a, Pathian Thaa sia tui tungah diang hi. 3Taciang Pathian in, “Khuavak om hen” ci in thupia a, khuavak om hi. *1:3 2Cor 4:6. 4Pathian in khuavak a mu ciang phasa hi. Taciang ama in khuazing pan khuavak khen a, 5ama in khuavak sia ‘Sun’ ci a, khuazing sia ‘Zan’ ci hi. Nitak bo in zingsang hong theng a, a ni khat ni ahi hi.\n6-7Pathian in, “Tuite mun nii a kikhen natu in mun kuampi khat om hen” ci in thu a piak ciang om paih hi. *1:6-8 2Pe 3:5. Pathian in mun kuampi khat vawt a, a tung tui pan a nuai tui khen hi. 8Ama in mun kuampi sia “Van” ci hi. Nitak bo in zingsang hong theng a, a ni nii ni ahi hi.\n9Taciang Pathian in, “Leitangh kilangh natu in, vannuai a om tui te mun khat ah kingawm hen” ci in thu a piak ciang kingawm paih hi. 10Pathian in leiko sia “Leitangh” ci a, a kikaikhawm tuite sia “Tuipi” ci hi. Pathian in tuate a mu ciang phasa hi. 11Taciang ama in, “Leitangh in thingkung lopa nam theampo, cii a neite le nga a neite piang hen” ci in thu a piak ciang piang hi. 12Leitangh in thingkung lopa nam theampo a piansakna, Pathian in a mu ciang phasa hi. 13Nitak bo in zingsang hong theng a, a ni thum ni ahi hi.\n14Taciang Pathian in, “Sun le zan kikhen natu, ni le tha le kumte khen natu le khua hunte teptee natu in van ah khuavakte om hen a, 15leitung khuavak pia tu in van taang hen” ci in thu a piak ciang taang paih hi. 16taciang Pathian in khuavak a lian zaw nii vawt a, ni in sun teng uk a, tha in zan teng uk hi; ama in aksite zongh vawt hi. 17Ama in leitung a taang sak tu in van ah khuavakte koi a, 18khuazing le khuavakte khenin sun le zante uk sak hi. Pathian in tuate a mu ciang phasa hi. 19Nitak bo in zingsang hong theng a, a ni li ni ahi hi.\n20Taciang Pathian in, “Tui sia nganhing nam tatuam tam mama te taw kidim hen a, vui sia vacimte taw kidim hen” ci in thupia hi. 21Taciang Pathian in tuipi nganhing liante, tui sung a nungta nganhing nam theampo le vacim nam theampo piang sak hi. Pathian in tuate pha hi, ci in mu hi. 22Pathian in a bitphua sate theampo thupha pia a, tui sung nganhingte pungin tuipi sung dim hen a, vacimte zongh tam mama pha tahen, ci hi. 23Nitak bo in zingsang hong theng a, a ni nga ni ahi hi.\n24Tua zawkciang Pathian in, “Innsa le ngamsa, a lian le a no, nganhing nam theampo leitangh in piang sak hen ” ci in thu a piak ciang piang paih hi. 25Pathian in tuate theampo piang sak a, ama in pha hi ci in mu hi.\n26Taciang Pathian in, “Eima taw a kibang, eima hong sunin mihing ih vawt tu hi. Amate in, ngasa, vacim le innsa ngamsa, a lian a note tungah vaangletna nei tu hi,” ci hi. *1:26 1Cor 11:7. 27Taciang Pathian in ama taw kibangin mihing bitphua hi. Ama in numei le pasal bitphua a, *1:27 Mt 19:4; Mk 10:6. 28thupha pia in, “Tu le ta tam mama nei tavun a, na suan na paalte leitung ah dimin, amate thuthu in leitung uk tahen. Keima in ngasate, vacimte le nganhing theampote tungah ukna za kong pia hi. *1:27-28 Pian 5:1-2. 29Keima in note neak tu in thaicii nam tatuam le thingnga nam tatuamte kong pia a, 30ahizong ngamsa theampote le vacim theampote ii an tu in, lopa le thingteete ka pia hi,” a ci ciang tabangin piang paih hi. 31Pathian in a vawtsa theampo a et ciang phasa mama hi. Nitak bo in zingsang hong theng a, a ni luk ni ahi hi.


url: =LUNGSIM SUAHTAKNA – FGA Tulsa\nA cidam thei lo pawlkhat pen taksana hi loin lungsim cinatpih khawng peuh na hi zaw thei hi. Tua pen kuama’n kitelpih kha lo hi. Mihingte pen i lungsim suakta peuh leh i ci i sa hong malh pah hanhan a, kimoi suahin i mel mahmah zong hong hoih semsem pah lel hi. I lungsim suakta kei leh lah, a nini-in kiteek pah hanhan hi.\nKhatvei sang khatah Sianu in a sangnaupangte sung pan a phia simsim pasalno khat, “Ding sin” a cih leh tua naupangpa ding nuam lo hi. Sianu in a khutah ciangpum khat a tawi khit ciangin “ding sin” a cih kik leh naupangpa zong ut lopin dingto hi. Tua naupangpa’n “Ka pumpi a din hang ka lungsimding tuan kei,”ci teitei hi. A khancingte gen loh naupangte nangawn in kiukcipgawp pen nuamsa loin suakta nuam uh hi.\nTuhun biakna makai pawlkhat in “Ka naseppihdingin mipil deih ke’ng, a thurnanqte bek deih ing” cithei uh hi. Hih pen amau’ deihna a tangtun ding bek ngaihsun uh a, khantoh na ding sep a sawm loh man uh ahi hi. Sepzia bawlzia ding tawh kisai a na seppihte kuppih ngei loin thupia ziau ziau uh ahih manin a naseppihte a lungsim uh suakta ngei lo hi. Lungsim suakta lopi-in sawl manna lei tawh sep pong lelna in phattuamna nei lo hi. Hih bang mite makaihna pawlpi cikmah hunin cidam ngei lo a, zong khangto ngei lo hi.\nPasian in hong bawlsa mihing te hong ukcipgawp lo a, suahtakna hong pia hi. Topa Jesu mahmah zong a kihencipte a suakta sak dingin leitung ah hong pai ahi hi. KhaSiangtho nasep in mihingte lungnop suahtakna ngah nading ahi hi. Kha Siangtho omna munah lungnop suah takna om hi. (2Kor.3:17) Tua ahih manin lungnop suahtakna a om lohna munah Kha Siangtho in hong ompih lo hi ding hi.\nLeitung mi khempeuh kisuakta nuam ciat hi. A suakta theithei-in kinungta nuam ciat hi. Innkuan sung ah, sangah, nasepnaah, pawlpi sung ah, gam sungah a suakta theithei kiut hi. A kiukcip pawlpite sangin a suakta pawlpite khangto zaw uh a, a kiukcip gamte sangin a suakta gamte khangto zaw uh hi. Tua hang mahin a kiukcip gamte kinusiasia-in,a suakta galn lianpite ah kitaitai hi. Mihing bek hi loin ganhingte nangawn in hencip leh khumcip nuamsalo uh a, suakta’nuarn uh hi. Vasate bang zong suakta takin leeng nuam uh hi. ·\nMikangte pen kum 18 a phak nak uh leh mimal suahtakna nei uh a, amau le amauinsuaktatakin ngaihsun, nungta, gamta uh hi. Nu le paten zong ukcip nawn lo uh hi. Tua hang mahin mikangte pen koimun koigamah om taleh suakta takin om uh a, maingal thei-mahmah lel uh hi.\nZomite pen i neutung pan nu le pa in hong ukcip pah, sangah siaten hong ukcip leuleu, pawlpi sungah zong hong kiukcip leuleu, nasepna ah tung siah ten hong ukcip lailai, khua sungah thuneiten hong ukcip leuleu, numeite phadiak, i pasalte le i teekten hong ukcip lallai hi. Tua hangin i lungsim suakta ngei lo a, kimaigum thei hi. Tua pen kiphasak hong kici nuam lai hi.\nBiakpiakna ah suahtakna a om ding thupi hi. Sia le makaite pawlkhat in a kikhawm mite a lungdamsa le a suaktasa vive in innlam zuankik sak uh ahih manin a kikhawm tam pah a, sumpi zong khang pah hi. Khat veivei biakinn kikhop sangin veeng kikhop khawng peuh hong nuamzaw thei a, khanlawhna khawng hong omzaw thei hi. Tua pen thudang hang hi loin a kikhawm mite’ lungsim suakta zaw ahih man ahi hi. Lungsim suahtakna munah Kha Siangtho in na sem hi.\nPawlpi sungah suahtakna a om ding kisam hi. I vei khat pen eimah in suakta takin ngaihsunin geelin sem le’ng nuam kisa mahmah a, hun bei lam nangawn kiphawk kha lo hi. I sep peuhpeuh zong lungdamtak, maitai takin kisem thei hi.Hong kipumukluat ciangin i hekziai tatzia ding zong kithei zo nawn ,, lo hi. Innkuan sungah zong suahtak le lawp takin kisam pah lei hi. I kha no suakin i lungsim zong nuam a, i pumpi zong cidam hi. A suakta innkuante a lung uh nuamin a ci uh zong dam a, zong khansau uh hi. Nupi pawlkhatte a mai uh a gum denna pen a lungsimuh suakta ngei lo ahih man hi thei hi. Pawlkhatte a ci uh dam thei loin sia vuante kiang kilak leh lah a natna mu lo hi. Tua bangte pen a pasal in ukcipgawp, a’ih keh a teekten a heksuk ahektohna enciklua_liangahih manin a lungsim uh suakta loin a dam loh lawh khawng zong hi thei hi.\nNasepnaah zong suahtakna a om ding kisam hi. Bangzahtakin nasep tamin i gim i tawl phialzonqin i lungsim suakta limlim peuh leh nuam kisaveve lelin i gim i tawl lam nangawn kiphawk lo lel hi. Makai ciimten a naseppihte muanbawl uh a, suaktasak ngiat uh hi. Tavuan khat a piak leh thuneihna tawh piakhawm pah uh a, va sitsit, va ukuk nawn se lo uh hi. Mi khempeuh in kiukcip pen nuam kisa loin suakta taka nasep bek nuam kisa hi.\nLai at : Nu Ngo Kang Cing\nSr:Zangkong Awging #July/2011\n← NA GAM HONG PIANG TA HEN- TS Mung (Teo)\nသင္းအုပ္ႏွင့္ ေခါင္းေဆာင္မႈ →


url: =The mystery of the Zeroah ~ Dim Lun Zam :: ZOMI DAILY\nposted on 5 October 2017 at 8:49 am Lomkholna: Biakna, Dimlunzam, News\nZankhat meicih in akiim tengah sang naupang pawl khat tawh ka tu ngeingai uh hi. Siapa thuhilh hong kipan hi.”Paisan pawi lai in, asabuai/ dawhkan tung a a koih uh nate(objects)lak ah khat pen ‘Zeroah’ ki ci a, tua i adeihna thuthuk mahmah khat om hi”\nSang naupang khat in, ” ‘Zeroah’ acih bang ahia?”\n“Hebrew te Lai Siangtho sungah Pasian in van leh lei leh na khempeuh ‘Zeroah’ tawn in abawl hi( by Zeroah). I muh theih khempeuh pen tua ‘Zeroah’ tawn a ki bawl ai ve. Pasian in Hebrew mite Egypt pan in paisan pawi ni in lim leh na lamdang tawh asuahtak sak lai in, ‘ Zeroah’ tawh a suakta sak hi ci in a ki at hi. Tua bek tham loh in, gupkhiatna tawh ki sai in, Pasian in ama ‘Zeroah’ pen mihing te thei khiat ding in pulak khia ding , leitung mi khem peuh in ama gupna athei ding uh hi’ aci hi.\n“Tua ahih leh, Zeroah pen bang ahia” ci in ka dong hi.\n“Isaiah 53 in agenkholh na aom mah bangin, ei te mawhna tang dingin, hong ki satnen, hong ki liam sak, amah in eite thu hong ki khen na ding mun hong la, amah hong sihna hangin, i dam na ding, i kitat khiat nading, i nuntak nading hi. Taanglai rabbi te in hih ‘Zeroah’ pen Zeisu Messiah hi ding hi ci uh. Isaiah 53 akipat na ah, ” I thu gen kua in um ding ahi hiam? “Zeroah hong ki pholak khiata hi lo hiam? Ci in ki at hi.\n“Aw tua ahih leh Isaiah 53 in Zeroah hong ki pulak khiatna ahi ve maw”\n“Hi lua hi” siapa in acih khit ciangin, ” amah pen eite mawhna tang ding a hong si pa ahi ve.”\n“Sia aw, s paisan pawi sabuai tung ah ki koih te lakah nakhat pen thusim om hi na cih pen bang ‘na’ ahia?”\n“tua ‘Zeroah’ pen tuno kigo pen i aguh hi. Tua pen tuno sihna tawh kisai hi”.\n“Tuno sihna pen Messiah sihna hi lo dia”? sang naupang khat in aci hi. Khat in hi bang in ci leuleu, ” Isaiah 53 tawh aki memat ahi ve maw.”\nSia aw, tua ahih leh tua matham in zong ‘Zeroah’ om khin ci le hangh, tua pen bang ahia?”\n“Tua ‘Zeroah’ pen Pasian vangliatna hi( the power of God). Tua vang liatna in Pasian deihna kicing sak a, Vanglian Pasian i ban hi( the arm of the almighty God).”\n“Pasian Ban e, sing lamteh tung a asi, a thanem, a kitan pen maw.”\n“Hi lua hi. Pasian hong itna ahi zen ve. Tua sang a lian zaw vangliatna koi mah ah om lo hi” Siapa in a ci hi.\nThe mission: Tuni in, Tua Zeroah i vangliatna tawh hong ki zom dih in. Na tel na ding in khahkhia inla, na gualzawh na dingin khutlamin( surrender), nuntakna na ngah na dingin si zaw in.\nDeut 5:15; Isaiah 52: 10; 53: 1_5; 59: 16\nJohnathan Cahn day 37\nPrevious: Pasal khat Hotel saap piaksawmlo in, Telephone khau tungah luaiphei in cimawh\nNext: Kawlgam ah gamdang khualzinmi (Tourist) kiam mahmah


url: =2. Kum 32 A Phakin Mi 800 Kituiphumsak Pa - Zomi Adventist Innkuan\n2.\tKum 32 A Phakin Mi 800 Kituiphumsak Pa\nKenya, October 12\nFrancis Ndacha in Kenya gamah mi 800 val tui kiphumna tawh Topa’ kiang tunpih hi. Seventh- day Adventist Pawlpi sungah khasum sangin nasem zong ahihloh banah kum 32 bek pha pan hi.\nKoici bangin tua bangin piangthei mawk hiam?\nFrancis pen biakinn khawngah zongh kikhawm ngei khol lo-in, Kenya gam laizang aa Nyeri khuapi sungah khangkhia hi. Tuucing ahi, a pa pen Khristian pawlpi khat ah om in, a nu zongh pawlpi tuamdang khatah om hi. Tua hangin kua ma’ pawlpi ah a kikhawm nuam lo ahi hi.\nKhangno khat ahihna tawh, khuadang khat ahi, Kitale khuapi-ah khedap puah nasep sem in, Khristian ahi lo, biakna dang thuhilhsiate tawh ki lawmta hi. Tuate’ biakna tawh kizom dingin a ngaihsut hangin koici kikhel ding cih ngaihsun thei lo hi.\nNikhat, tua leitung biakna tuamtuamte panin thuhilhsia thum leh Khristian pastor ngate kikhop khopna khat hong nei uh a, tua lai-ah Francis zongh vakikhawm hi. Tua kikhopna pen a makaite in, “dialogue—kiho tuahna” ci uh a, kumpi uliante’ phalna tawh khuapi laizang lam lianpi tungah bawl in, tua lai-a thugen siate in amau’ upna ciat kikhel in a pulaak uh ahi hi. Tua lai-a thugente ahi, leitung biakna tuamtuamte’ siate in, dawi (Arabia te tangthu sunga, a vanglian mahmah, akilemthei, thawl sung peuh, meikhuat sung khawng peuh ah a om thei, apualam a tun ciangin ngalkhawhangte sangin a golzawtham dawikilem) hoih leh dawi hoihlote’ thu hong gen uh ciangin Francis in lamdang sa mahmah in kilat phial hi. Amaute’ genna ah, tua Khristian ahilo, leitung biakna tuamtuamte tawh a kizom tua dawite pen dawi hoih hi-in, tuate tawh kizom lo dawite pen dawisia hi, ci in gen uh hi. Tua thu azak phet in Francis in tuate’ pawl suah a sawm pen khawlkik dingin khentat pah hi. Biakna tawh kisai in bangmah theihtelna a neih theih nailoh hangin tua agen uh dawite pen apuuk vantung mite aihkeh dawigilote ahihna pen kiptakin um hi. Tua ahihmanin dawi hoih om hi, ci-a upna pen sang thei lo hi.\nSee also Mission News 3rd Quarter 2021 PDF\nTua thukikupna a mankhit ciangin, bang pawlpi panin tua Khristian thuhilhsiate pai uh hiam, ci-in Francis in dongh pah hi.\n“Seventh-day Adventist te hi ungh,” ci-in khatin dawngkik hi. Adventist te cih bang Francis in za ngei lo hi. A khedap saii-ah hong ciahkik in, tua gei nai-a khedap zuak papi khat kiangah Adventist pawlpite’ thu dongh pah hi.\n“Tua pen Satan pawlpite hi,” papipa in na ci hi. “Tua pawlpite in, a lutang tungah kii a nei, sapi thu bekbek mite’ tungah gen den uh hi.” na ci hi.\nTua ahih ciangin Francis in Adventist suah loh ding khentat leuleu hi.\nKha giat hong beito ta-a, Francis zongh adang thukigentuahna khat ah hong kikhawm leuleu hi.\nNipikaal khat sung bangh nitak simin va kikhawm den hi. Adventist thuhilhsiate in Lai Siangtho tungtawnin hoihtakin thumaan a hilhna uh va zakha ahihmanin tua pawlpi pen thumaan gen pawlpi hi, ci- in thei hi. Amah le adang thumte ki tuiphum uh hi.\nKum 20 apha, Francis in Jesu thu tangko khiat ding hong lawp mahmah pah hi. Koi bangin thug ending cih a sin nadingin laibute, DVDte hong lei pah hi. Kum khat khit ciangin, a khedap saii zuakin khua khat khit khua khat zin kawikawi in, lamkabomte ah thu gen a, Khristian ahi lo, leitung biakna dang tuamtuamte tawh thu kikuptuahna, nei kawikawi hi. Tua bangin a genna ah mite tui hong kiphumnop uh ciangin Adventist pawlpi-ah puak zel hi.\n“Tua bangin thu kahilhna vuah Khris in kote’ tungtawnin nalamdang tampitak hong piangsak hi.\nNung khasung bekbek in mi sawmnga in tui kiphum nuamin hong kunh uh hi,” Francis in ci hi.\nSee also 3. Ka Samsau leh Ka Papa\nMunkhat bangah, Khristian ahi lo biakna makaipi khat in, Kenya khuapi Nairobi panin a siapite uh sam in, Francis tawh upna thu kikuptuahna nei dingin sam hi. Tua a sap siapite hong tung ta, Francis zongh tuate tawh ni li sitset thu kikum uh hi. A ni ngani ciangin tua kakaipipa in a pawlpi mite tua thu kinialna ah a pai hetloh nadingun khaamcip hi. Tua khit ciangin palikte in tua khua panin Francis a paikhiat nadingin sawlkhia uh hi.\n“Ko bel kuamah tui ka phum kei uh hi, aih hangin khuatual Adventist Pawlpite in ka nasepna uh hong paakta mahmah in, khuasung lamkabomte ah hoih takin thu ka gen theih nadingun hong vaihawm sak uh hi,” Francis in ci hi.\n2018 kum July kha sungin Khristian ahilo mitampite a tenna khuapi khat ah tua bangin upna thu kikuptuahna khat bawl leuleu hi. Amaute’ laibu siangtho’ hilhnate leh Pasian kammal Lai Siangtho thumaante Francis in a genkaakna tua khua mite in a zak uh ciangin mi tampitakte in Jesu’ kiangah ciahkik dingin khentat uh hi. Tua in Khristian ahilo Kumpi Ulian khat nakpi takin hehsak ahihmanin Francis a kimat nadingin thu a pia hi.\nPalik len ah Francis a tut laitakin, mihonpite hong kikaikhawmin Francis a kikhakkik nadingin a ngen uh hi. “A thugen a zopsuak theih nadingin khah khia un, tu-in eite in thumaan i thei ta hi,” ci-in mipite hong awng ziahziah uh hi.\nNai nga bangh khit ciangin shilling 10,000 (U.S.$ 100) a liausak khit uh ciangin, Francis khahkhia kik uh a, tua khit ciangin mipite zong kikhen uh hi.\nLamkabom ah hong paikikin Francis in Lai Siangtho Genkholhnate bantakin hilhcian kik a, mi sawmnih le sagihte ki tuiphum in, Khristian ahilo pasal khat zongh tui kiphum nadingin Lai Siangtho sinnate mankhinta hi. Tua pa in, palikte in Francis a upna hangin a gimsakna un Khris kiangah kei hong kai hi, ci hi.\nSee also MSS 12:Tagah khat in Tagah Kepna Sanginnpi Khat lei\n“Tua Khristian ahilo thu um kicite’ gamtatna khempeuh ka mu khin hi. Amaute lungsim siangtho lo uh hi. Tua bang a, ngalnawh thu tawh hencipna peuhmah lungsim siangtho kici thei peuhmah ding hiam? amaute thumaan lo uh hi,” tua pa in ci hi.\nFrancis ahihleh a zi tawh, kum li a pha a tanu tawh, kaal thum apha a tapa leh a Adventist lawmte tampitak tawh tawlngak hun nei lo-in thugen in zin khia den uh hi. “Jesu hong paibaih nading thugenna ah kuamah pastor suahphot kul sese lo hi” Francis in ci hi.\n“Thumaan tangko nadingin pawlpi nasem suah teekteek zongh kul tuan lo hi. Jesu hong paibaih theih nadingin mi khempeuh in hawmsawn thei hi,” ci hi.\nSabbath tawh kisai buaina\nSabbath Beikhit Setbing\n2. A Dupvom Deedaa Mitgeii Nihte\nPASALNO NIH KEM\nPrev post Nehemiah\nNext post Nehemiah


url: =Tulaai Leitung Thuthang Tuamtuam Updates April 8, 2014\n· Kawlgam Census tawh kisai in Tuciangciang Zomi-914 ah 95% in kikhum in Gualzawhna lianpi kingah ahihman in Zomi adeihlo alangpang pawlkhat te ihmu zong ihmu theilo., Pawlkhat bang Ann zong netheilo , Gawnlawh cihbang in om a Pawlkhat bang khuak maannawnlo haithei zahdong ding ah omta cih thu kiza ahihman in Paihding lah Sa Neekding lah ?? icita zong in thungetna ah pawktek ni\n· Kawlgam Mualtungmi thautawi pawl 16 te leh Kawlgam kumpi te khantawn kilemtheihnading thukhun nam 7 April 8, 2014 ni in kithuhual tak in ahaampi gelhkhiatna neizota ci in Kawlgam kilemna vaaisaipawl in taangkokhia uhhi.\n· Kachin gam kumpi thunei te leh India gam palaaipi te April 8, 2014 ni in Mitkyina khuapi ah kimukhawm uha, Sagiang Division Swebo khuapan Kachin gam Putao dong Lampi bawl in tuamun ah India gam in Dollar Awn 120 leitawi ding in langnih kithu kim uhhi.\n· Pakistan gam Rawalpindi khuapi pan Quetta khuapi kikaal nisim ataai khualzin mi apua Jaffar Express Meileeng migilo te in April 8, 2014 ni in puakkham sak uha, mi 13 thakhat in sipah in adangtampi tak liam uhhi.\n· Ukraine gam Crimea tuikulh Russia gamte in asuhkhit uhtawh lungkimlo in Ukraine gam nisuahna lam Khuapi 3 te ah Russia deih mipi leh thautawi pawlkhat in April 7,2014 ni in buluh in Ukraine dialkhaai te heemkhia in Russia Dial khai uhhi. Hih bang agamtatna peen Russia kumpi nasepna hi ci in Ukraine Kaallak Kumpi sempak ten gen uha, Ukraine gampan Tai 19 na ah Russia gaalkaap adim aha in omhi cih genbeh uhhi. Hih thu ah NATO leh US ten Russia aw kidawm tapeuh un Gaalpi thumna piangsaknuam naaikhang cingeungeu uhhi.\n· American Secretary of Defense Mr Chuck Hagel Asia gam ni 10 akhualzin laaitak hi a April 8, 2014 ni in China Uliante tawh akimuhkhopkhit ciang China te bawl Gaalvaanleeng tampi apuathei Tembawpi tung akhetawh vasiik in va en hi. April 9,2014 ni in Mongolia gamlam ah khualzinna zomto suakding ci hi.


url: =ZAM Thupuak :: 24 May 2015 :: ZOMI DAILY\nposted on 23 May 2015 at 7:31 pm Lomkholna: News, Newsletter, Refugee, ZAM, Zomi\n⦁ Tu ciangciang Zomi tampitak gam 3 na ah hong puaksakna uh lungdam kohna.\n⦁ Zomi damlo te zato kahna leh kibawlna tampi honghuhsak na uh lungdam kohna\n⦁ Thong kia tampi te UNHCR in hongtat khiatsak na uh lungdam kohna\n⦁ Refugee naupang tampi te pilna sintheihna le lai hilh nading hong vaihawm sak na hong huh na uh lungdam kohna\n⦁ Kawlgam pen nong theihsa mah bangin khantoh lam ki mamawh in, ahih hangin hilai a hong paite pen hamsatna tuamtuam tawh hong pai uh ahih manin hong na et sak lailai un.\n⦁ UN in gamthumna vaiah lampi a om naak leh pivom ta, pikang ta cih bang hongkhen kei in la Zomi te hong mangngilh sak kei in.\n⦁ Thongkia leh damlo a mau haksatna tawh ki zui-in nong huh sak lai nading.\n⦁ CO Class (Culture Orientation) ah Zolai tawh Handbook aki Translate khin pen hong zangsak nailo ahih manin phalna tawh hongzatsak nading.\n⦁ IOM (International Organization for Migration) khutnuai ah Zomi kampheen hong koihsak nading.\nTua banah Bishop Felix Lian Khen in Vatican Embassy ah hawh in thuneipipa Joseph Mario (Nuncio) kiangah Zomi te haksatna te va genin, Malaysia gam a Archbishop Julian kiangah zong Zomi te hamsatna thu va genpih hi. Korea pan hong tunkik ciangin ACTS ah Rosemary tawh zong kimu lai ding uh hi.\nUNHCR-CDU tawh ki muhkhopna\nMay 20, 2015 ni zingsang nai 10:30pan 12pm kikal UNHCR-CDU makaihna tawh kipawlna makaite UNHCR Conference hall ah ki muhkhopna ki nei hi. Hih ki muhkhopna sungah UNHCR-OPI panin Usher leh Deva te hong kihel thei uh a kimat kihen vai teng hong genkhia thei uh hi.\nUNHCR Card ngahsa te deihloh penin hong kimat leh hih phone nambatte ciamteh in la sampah in.\n03-2118 4800 extension 4877/4865/4868\nUNHCR Hotline 012 630 5060\n⦁ Hong kimat ciangin UNHCR/na innkuanpihte/na lawmte kiangah anuai a teng theisak pah in:\nSource: UNHCR Detention Hotline pan Zokam tawh ZAM zumpan a kilet khia ahi hi.\nThukhenzum hong kitun leh UNHCR, na innkuanpih, na lawmte zasak masa hamtang in. Tua te na hopih theih kei lehThukhenmangpa kiangah UNHCR tawh hong kihosak masa in ci hamtang in.\nThaman sum sazian pulakna\nGentehna in nasep thaman nai khat in $10 hi dingin nasepna khatah nai 10 nasep zenzen hang thaman Dollar 100 ngah hing cihna hipahlo hi. Sumlut khempeuh kigawm i 20% – 30% pen phiangsiah adingin kiciapteh sak ding hi. Sumlut phiangsiah leh adang panpihnate kidokkhiat banah, nasemte kipawlna-ah pawllutna sum zong kihel thei hi. Tua thaman sum sazian pulakna ettheih dingin anuai a bang ahi hi.\nNasepna pute a ki banglo nihte kikalah nasepna tungtawn a hamphatnate ki lamdang hi. Tua hamphatnate sungah:\nCidamna tawh kisai: Damlohna tawh abei sum piak kullo hi. Ahih kei leh a langbek piak theih hi. Cidamna lam saite in nasepna pute khat\npeuhpeuh hamphatna pia thei hi. Pawl khatte in hibang cidamna lam hamphatna ngah theih nading pialo uh hi.\nDamlohna, tawlngak hunlakna, pension lak ding vaihawmna: Nasepna pute tung kinga in thu le la kician leh dan a tuamtuam ki banglo thei ahih mah bangin i sepna pute pawlkhat in hih a tung thute tawh kisai hamphatnate hong pia thei hi.\nNasep neilote ading liausum: Mimal buaina leh thu khat peuhpeuh hangin, nasepna pan tawpsakna hong neih khak zenzen leh a hun ciangtan khat sungin sum le pai liausum kingah thei hi. Ahih hangin mimal utthu tawh ahih kei leh nasep napan ong ki tawpsak leh liausum ki ngahlo ding hi.\nAmerica gammi khempeuh tawh ki bangin galtaai mi khempeuh in zong hamphatna a ki bangin kingah thei hi. Galtaai mi i hih laitak in, nasepna pan hong ki nawlkhinna ahih kei leh nasepna pan zakhanna ding ki nawlkhinna, pian kum tungtawn in, pumpi thanemna a om manin, Nu le Pa hangin, minam neu, ahih kei leh pianna gam, minam, biakna, numei/pasal cih bang tawh nasepnei i pu ten hong deidan theilo hi. Ahi zongin gammi hihna aneite ading kumpi nasem khenkhat ki om hi. Nasem mi khat i hih mah bangin, nangma ngah ding kilawm khasum, tawlngak theih hun, hunval nasepna, damlohna tawh khuanlakna, suakta tak a nasepna cih leh adangdangte aki bangin hamphatna kingah thei hi. Gam khenkhat leh khatte thu khun zong ki banglo ahih manin, nang man nakan nadawp kul ding hi.\nNasepna pan khawlna\nMimal in i gim man ahih kei leh haksa i sak manin, nasem mi khat in a ut thu in nasepna pan tawpsan zeu cihbang om theilo hi. Nasep na i pute in na sem ding tangmi amuh theihna ding khawlnopna ahang/athu genkholh masak kul hamtang hi. Nasep tawpsan nading vai bangmah genkhollo a tawpsan na in nasep neite a dingthu haksa pi nutsiat thei hi. Nasep khawlding ki pulakkholh genkholna i neih leh nasep neipa kikal ki theihkhialhna omlo zaw a, a tawm pen nipi kalnih bang ki sapin genkhol le hang hoih pen hi.\nNasep silbawl kipan dingin nasep i lut khit nak leh tua i sepna munah khotak a om zawhna ding kisam, thupi mahmah hi. I nasepna mun sungah nasepna mazan theih nading leh i gual zawh theina ding:\nNisim hunsim in, hun mandet sawm in. nasep hunsungin manneitak in sem in. Thu khat peuhpeuh hangin nasep nalap zawh kei ding leh na maite a hunlap in theisak masa in hamtang in. Adamlo takpi vaithupi takpi na hih leh aki ciangtan hunphate zang thei hi teh.\nSep leh bawlding in thu ong ki gente tello na neih le a hunlap in dong kik in.\nHoih takin na naseptheihna dingin akisamthu leh teellohte dot kikding zumkei in. lawm leh gual, kimleh pamten na bangci sep cih zong kanding thadah kei in. sepding vai khat peuhpeuh ah mawkpuak ding masak sawm hamtang in, sempah in.\nSeppih lawh leh gual kikal kizopna a hoih theipen ding in hanciam in. Ahi zongin nasep hun sungin ki lawmtatna vai tawh nahun mawkbei sak kei in.\nMidangte zahtak in thupi bawl sawm hamtang in. America gam ngeina leh dan khat in numei/pasal mineu/milian cih bangin deidan omlo in nasepna mun ah akibang ahi hi. Nasepna ah minhoih ngah sawm hamtang in la, nasepna mun khat peuhpeuh ah atawm pen kha 6 pan kum 1 sung sepsawm hamtang un. Tua hi leh na nung thu ong hoih ding a, nasepna mun thak ah minpha na ngah thei ding hi. Nasep khawlding in na khentat khin leh atawm- pen kal nih ma in na pute theisak masa hamtang in. Zopzop lai ding …\nSHAH ALAM, May 17 (Bernama) : Muhyiddin Yassin in a genna ah “Kawlgam in amau gamsunga Rohingya vai thubuai teng siangsak hen. Tua hi leh ASEAN kipawlna tengin Rohingya vai vangik teng a puakpih kullo pah ding hi. Kawlgam ah hih buainaa vengsak dingin mihing leh mihing kikhualna om lo a hiam?” ci hi.\nSunday thukikupna sungah Muhyiddin Yassin in “Bangbang ahi zongin a tawpkhakna ah ei ASEAN sunga kipawl tengin hih Rohingya vai vangik pen ih puakpih a kul hi mawk hi” ci hi. Malaysia in bangci ciangin hih Rohingya vai ah panpihna neizo ding hiam cih thu a kidot ciangin Muhyiddin in hi bangin dawng hi “ Hi thu tawh ki sai-in Malaysia kumpi in mun lak leh lak loh dinglimtak a ngaihsut laitak hi a, Kawlgam, Indonesia leh Thailand tawh thu kikupna nei ding uh hi. Foreign Ministry lampan in thu hong gen uh ciangin pilvaang takin thu hong pulaak khia uh leh hoih pen ding hi” ci hi.\n“Hih thu pen thulianpi hi mawk ahih manin Malaysia panin Foreign Ministers teng leh Kawlgam, Thailand, Indonesia te tukhawm in kihona a neih phot ding uh kikhentat hi. Banghang hiam cih leh ei gamsung ciat ah daihna a om ding kideih ciat a, tua kawmkal ah mihingpihte itna leh khualna lungsim neih kul zel ahihman in thulian nih kigawm hi mawk hi. Haksa hi. Kawlgam in Rohingya te hizah a gampua lam a zuatna a hang om ding ahih manin, hih buaina pen gamsung panin vengsak in siangsak zo leh hoih pen hi. Tua ahih kei leh amau puak vangik pen gamdangteasuan suak ahih manin thuhoihlo piang thei hi. UNHCR in zong hivai ah mawhpuak lianpi nei napi upmawh bang zo taktak lo uh hi” ci hi.\nTulaitak Langkawi gei a tuipi tungah gunkuang dim in Rohingya leh Bangladesh mi kigawm 1,158 omuh hi. Amaute pen laibu lo tawhhi in, gamdang ah phalna om lopi in luta sawmte a hi uh hi. Muhyiddin in a genna ah “Deih lohna hilo napi hih mi tul valte pen Malaysia leitang hong siik khak ding mahmah a kilunghimawh pen hi” ci hi. Source: http://www.bernama.com\n⦁ Hau Lian Khual (Zampi) May 15 ni-in Dangwangi palik zum panin hong suakta thei.\n⦁ Thang Lian Pau (Saizang) May 17 ni-in Dangwangi palik zum panin hong suakta thei.\n⦁ Pau Khan Suan (Kapteel) May 18 ni-in Seapark palik zumah ki buaipih.\n⦁ Thuam Khan Khai (Pyidawtha) May 19 ni-in a vai kikan sak.\n⦁ Sum Pu (Tualzang), Kajang thongah a vai ki buaipih.\n⦁ Thang Biak Sang (Buanli) Kajang thong ah a ki buaipih laitak.\n⦁ Zam Suan Thang (Haupi) Langh Cin Thang (Haupi), Lang Khen Kap (Buanli), Cin Khen Kap(Buanli), Mung Sian Tuang cidam in hong suakta thei uh.\n⦁ Pa Khen Sing (Tonzang) leh David Khup Thang (Kawlpi) te tapa nausuah lai kilakpih thei.\n⦁ Lian Mung (Tamu) ACR Card tawi khat Setapak palik zum panin kitan khia thei.\nDamlo leh thong ki buaipih pawl khat in Thupuak ah hong suaksak ken ci ahih manin kisuak saklo hi.\n2014 Census result ki genkhia ta ding\n2014 Kawlgambup mimal kisimna (census) te 29 May 2015 panin Kawlgam bupah ki tangko khia ta ding a, abeisa in 914 a kigelhte genkhialo ding a cih uh pen tu in a vekpi in genkhia dingin Party 70 valte tawh a kimuhna vuah atung a bangin gen uh a, hih kimuhkhopna hunah ZCD panin President & Secretary zong va kihel thei uh hi. Asawtlo in i ngaklah mahmah 914 Zomi hong ki tangko ta ding ahih manin i lawp mahmah hi.\nMalaysia ah Kawlgammi refugee tam pen\nUNHCR genna ah Malaysia gam a Refugee om teng lakah Kawlgam pan Refugee tam pen hi ci hi. Amau hibangin na ciamteh uh hi.\nRefugee om teng khempeuh 152,570\nTualak panKawlgammi 141,570\nTua sungah Chin State pan 49,800\nKawlgam Muslims 12,340\nRakhines leh Arakanese 7,320\nTua teng hi-in, a cianlai 11,000 teng pen gamdangmi hi ci-in UNHCR in ciamteh hi.\nTua banah Bangladesh mi leh Kawlgammi tak Andaman tuipi leh Malaca tuipi gei tengah gunkuang tawh awkcip lai uh hi. Tua lakah mi 1,158 pen May 10 ni-in phalna omlo in Langkawi leitang siik khinta uh a, BelantikImmigration te in Sik khua ah koih in an leh tui pia in cidamna lamsang a veelsak laitak ahi hi. Malaysia Home Minister pa in a genna ah “Hihte pen Malaysia kumpi’n UNHCR tawh semkhawm in Refugee dingin simhuai mah hiam cih thu a kansan laitak hi” ci hi.\nZYA kaamsina laibu ki khon kikta\nZYA Kawlpi pan hong kizuak kaamsimna laibu a kemlai khempeuh in kikhak kik nuamta ahih manin May khabei ma in ZAM zumpi ah na khot zahzah uh hong ap kik na ding un kong zasak uh hi.\nZato paina, zum khat peuhpeuh paina ah na omna hong kidot ciangin na omna mun address mah pia pah lel in. Na om ngeilohnapi na lawmte inn, kipawlna zum, biakinn cihte na piak leh nang adingin mailam ah buaihuai hong tungzaw ding hi.\nTony Abbot in Refugee deihlo\nTu sung teng tuipi tunga kinusia mi 3,000 valte in Malaysia leitang siik ta uh hi. Amau vai tawh kisai Indonesia Foregin minister pa in a genna ah “Australia pen UN member a hihman in hih Rohingya te a gam sung vuah lutsak hen. Australia pen UN Refugee Convention a min thuhte lakah kihel hi. Amau mawhpuak hi. Minthuh cih ciangin a deihna tua hi” ci hi. Ahi zongin Australia kumpipa Tony Abbot in “Hihte ka huh vet kei ding hi. Bang hang hiam cih leh huh lehang a dang tampi a hanthawn suak ding hi hang” ci miau hi. Thukante tungah zong “Australia in hih mite sang ngiatlo ding hi. Huh kha in hi leng a haksatna uh a vengpah ding hi tuan lo a, midang tampite in zong amau mah bangin lametna tawh gunkuang tung tuang zel lel ding uh hi” ci hi. Atawp khakna ah Indonesia leh Malaysia in kum khat sung kep dingin la uh hi.\nTune Insurance leinuam peuh mahin UN zumpi ah Monday, Wednesday & Friday (9am-5pm) kikal kingah den hi.\n⦁ UNHCR-EST nasep zonsakna panin KL kiim teng moh bawlna leh ansai neuneu te sem UN ngahsa Mangpau leh Malay a thei mi 50 ki deih. Alunglut khempeuh in ZAM zumpi ah May 17 (Wednesday) ma in form hong fill up un. Nasep hun nai 8 sung. Kha khat ni 5 off. Kha sum RM900. An man ding kha khat teh na boss te un RM150 pia ding. Omna man kha khat RM50 kat ding. OT nai khat 1.5. Kumcin teh bonus om.\n⦁ Veng tuamtuam a om KK Super Mart saite a sem thei ding Zomi citak pasal/numei Malay or Mangpau atel honkhat kideih behlai hi. Nasep hun 8am-8pm. Sun nai 2 sung khawl. OT nai 2 sung omden in nai khat teh RM6.50. Kha khat RM1237.50 ngah ding. Omna leh an pialo. Na omna veng tawh kinai penpen ah septheih nading hong ki vaihawmpih ding.\nTheihding : May 18 leh 20 ni a interview te May 26 leh 27 ni zingsang nai 8am-6pm ciang nasepdan sinna (training) om ding hi.\nLungdamtakin hong kisang ding hi\nZAM nasepna te tha na piak nopleh lungdamtak in hong kisang ding hi.\nPrevious: Thadahna pan Hauhna Pilna Ah


url: =ZAM Thupuak :: 02 August 2015 :: ZOMI DAILY\nposted on 1 August 2015 at 9:04 am Lomkholna: News, Newsletter, Refugee, ZAM, Zomi\nJuly 28, 2015 ni zingsang nai 9:30 pan 12:30pm ciang UNHCR Conference hall ah UN uliante leh kipawlna makaite kimuh khopna kinei hi. Hih kimuh khopna sungah UNHCR Departments tuamtuam ahi REG, RST, CDU, EDU, IAD leh OPI te pan uliante hong kihel uh hi. Hih kimuh khopna sungah department kimpan updates tuamtuam hong gen uh hi.\nAbeisa kum 7 lai in UN minsanna ngah mimal tul 40 val hi in tun 153,000 hong phato ta hi. Mimal tul 10-15 in minsanna ding ngak in om in, mimal tul 11 bangin appointment ngah khinsa a ngak ahi uh hi. Mimal tul 7-9 kikal thonginn sungah om uh hi. Ni khat in mimal 60 bang minsan kizo thei in, email 1000 bang kingah den hi. Malaysia gam sung a om gambeel mite pen gam 52 pan hi in, gambeel 153,000 lakah 93% pen Kawlgam pan ahi hi.\nUNHCR in a nasepzia uh a dan hong khel ta ding a, Recalibration Process cih tawh hong kipan ta ding uh hi. Recalibration cih a deihna pen nidanga nasep zia tawh a kibang lo deuh in nasepzia khat hong kheel dinga, a huam sung zong toisak zawdeuh ding cihna hi. Bang hangin Recalibration Process tawh UNHCR in na hong sem ding hiam?\n1. Munpi a ten Malaysia a om UNHCR in gam tuam-tuam 52 pan a Refugee lakna khiam in a huang toisak ding leh huut leh panpih akisam phadiakte bek panpih dingin thupia hi.\n2. UNHCR pen Refugee minkhumna hitaleh Kawlgam pan Refugee lakna ah hitaleh kipawlna liante tungah kinga lua ahihmanin UN paizia sungah kikhemna leh a meetdawhna tam tuam mahmah ahihlam kimu khia hi.\n3. UNHCR nasepna pen huhna sum om zah leh ngah zah tungah kinga ahihman in haksatna tampi phu kha hi.\nA tunga thu thumte hangin Recalibration Process tawh UNHCR in na asem ding hi ta hi. UNHCR in Recalibration Process tawh na hong sem in hileh mailamah munpi pan sum hong paite tam in tawm taleh huh leh huut ding a kisam phadiakte kician takin huhna panpihna pia thei ding uh hi.\nUNHCR i sep phadiak teng in thongkiate honkia, appointment neisate leh asung apua panin NGO tuamtuam panin a ki refer te sem phadiak uh hi.\nTukum ading in mimal 6500 gam thumna paithei ding a adang te pen Malaysia gam sungah hamsa pipi in nuntak kul lai ding ci uh hi.\nLeitung bup ah refugee bekbek 60 millions val om in tua lakah 0.01 bek gam thumna tung uh hi ci hi. Malaysia ading in refugee buppi i 5% gam thumna tungin tuate lak ah ahonhon a namneute sungpan tampen hi ci uh hi.\nOPI panin refugee buppi i 8% pen mat le hen thuak ci uh hi. Kum simin OPI ulian mi 16 in camp tuamtuam ah 273 vei vahawh in mimal 7440 honkhia thei uh hi.\nTukum July 20 ni camp tuamtuam 202 ah vazin thei in mimal 440 honkhia thei khin uh hi. Kha khat in mimal tul val kiman in mimal 500 val pen kumpi thu neite mat ahi uh hi. Phone tawh gensak bekbek pen mimal 5500 val hi ci uh hi.\nUN card tuh zatvetloh ding zong hong lim vaikhak mahmah uh hi. Adiakdiak in Sogo kimteng, Kota Raya, Wangsa Maju, Gombak, Ampang leh Selayang teng vak loh ding cih thu zong hong gen beh uh hi.\nIAD panin Insurance lei hamtang ding hong hanthawn pha mahmah uh hi.\nGuahtui tam luatna hangin tui khangin zanggam ah i tenna innte tui in tuum a, Zogam ah mencim in innte kisia ahih manin mimal tampi takin belh ding innlum nei nawnlo uh hi. Tui tam luat manin kizopna lampi leh lei kisia a nisim ki sap an le tui vanman nak khang mahmah hi.\nI gam le minam in tuipi galkai khuahun siatna a thuak khalo Malaysia a om Zomi te kiang pan huhna kisam hi. Pasian nasem Pastor te leh thu-um mi khempeuh in i gam le minamte a ding thu ngetsak ni. I minamte a ding a kisam vante i huh zawh zahtek tawh huhna pia in mapang tek ni. Khua kipawlna, Pawlpi leh mimal in hanciam in ih panpih zawhna ding ZAM zumpi panin kong zawn uh hi. Sum le pai tawh panpih in Pasian kiangah thu ngetsakin haksatnate a phuut zawhna dingun i mapan theihna tawh tha le zung, sum le pai siitlo in na sem ni.\nMun tuamtuam a om tuipi galkaisa Zomi ten zong amau omna mun ciat panin amau hih theihna ciang tawh panpih dingin ki thapia ziahziah khinta uh hi.\nPanpihna atawm atam cilo in a piazo ding khempeuh in ZAM zumah kipia thei hi. August 31 ni ciang ki sang ding hi.\nGuahtamluatna hang a Zogam sung kisiatnate\n⦁ Taingen – Aicik kikal pi 60 asau, pi 20 kim asang phuung kicim in mawtaw pai theilo.\n⦁ Suangpi Lamka – Sozang kikal lampi kiasuk, mawtaw pai theilo.\n⦁ Dolluang leh Inchinkhong kikal pi 210 asau lei tui in tai.\n⦁ Phunom – Thangnuai kikal Hangtai lui pi 30×9 asau lei tui in tai.\n⦁ Takhual – Sozang kikal tuinak kisia, lampi kivuk cip mawtaw pai theilo.\n⦁ Khuasak – Thuklai tuipi lui lei niam kiat suk, kicim dek tak.\n⦁ Kahgen – Haupi kikal Kelmai lui leipi 30×10 tui in tai.\n⦁ Kahgen khua laizang lei khaang gawp, kiteng ngam nawn lo.\n⦁ Kahgen khualui – Khuathak kikal kikawmna leipi 20×6 asau kisia mang.\n⦁ Pimpih – Khaikam kikal leipi 80×6 asau tui in tai.\n⦁ Laibung – Akluai kikal – Kuai lui kikal lei huih leh guah hangin sawi gawp kipai theilo.\n⦁ Teklui – Thangzang kikal leipi tui in tai.\n⦁ Laibung khua, Kuailui gei a om inn 2 tui in tai.\n(Phawkkhak loh omlai ding hi) Source : Tedim – July 30\nAugust 2 ni Zomi League honpawi kibawl ding\nMalaysia gam sung a om Zomi te Pawlpi tuamtuam ki lawmtatna Zomi League August 2 ni sunin nasia takin kibawl ding hi. Anuai a team teng pen maikal a kimawl ding Pawlpi te ahi hi.\nCiah ding Embassy ah buaipih teng:\nKham Deih Pau (Sakhankyi), Embassy ah,\nSang Bik (Tai 9), Embassy ah,\nGin Sawm Tung (Laaitui), Embassy ah,\nCin Suan Khup (Mauvom), Tun Kim Sing (Mauvom), Thang Sawm Tang (Ngalbual), Cing Sian Mung (Tedim), SS2 Seapak pan 29 July in suakta thei.\nMan Lam Cing (Lingthuk), Tual Suan Pau (Saipimual), Dangwangi palik zum pan kitan khia thei.\nMang Mang (Phaiza) Sri Petaling palik zum pan suak ta thei.\nCiang Khawl Lun (Sawbua), Hau Lam Cin (Pyidawtha), Kap Neih Sang (Pyidawtha), Zam Sian Tul Uk (Saipimual), Langh Lian Mang (Mualbeem),Za Tuang (Lailui), Sut Sian Thang (Haupi), Lian Sian Piang (Tuipi), Go Suan Tung (Tuipi), a kibuaipih lai tak uh hi.\nLangh Za Mung (Zozaang) Klang Hospital ah,\nLian San Mang (Lailo) Serdang zato ah,\nLian San Don (Laaitui) Ampang zato ah,\nNeng Khan Thawn (Kawlpi) Pudu ah,\nDim Ngaih Khawm ACTS ah,\nMang Nuam (Laaitui) Ampang zato ah,\nCing Huai Lian (Kawlpi) MCH ah,\nGin Lam Thang (Thalmual) HUKM zato ah,\nZo Sian Ngai (Thalmual) HUKM zato ah,\nHuaipi (Phaileng) HUKM zato ah,\nThang Sawm Mung (Tuithang) Sungai Buloh zato ah, Kam Ngaih Huai (Heilei) Ampang/Pudu zato ah,\nThang Sian Khual (Pyidawtha) Sungai Buloh zato ah,\nNiang Ho Nuam (Tuimang) HUKM ah,\nThang Sawm Mung (Tuithang) Sungai Buloh zato ah,\nNang Biak Lian (Zozaang) HUKM zato ah,\nNo No (Singunau) UN ah buaipih,\nVung Mun Khai (Tuitum) JPN ah ki buaipih hi.\nZAM Hall pen Session khat (nai 4 sung) RM200 kila ding a, nai 4 khitciang zatbehtoh nopleh naikhat RM50 ki lading hi. Aki zangthei vanteng: Aircon, Tutphah 150, Sound System, Drum Set 1, Wired Mic 1, Wireless Mic 2, Usher Counter etc…\nPawlpi leh Khua kipawlna President te ading ZAM card free hunbeita\nAbeisa July kha sung bup Pawlpi leh khua kipawlna President te ZAM card free a bawlsakna pen kha khat sung ci a ih pulaksa mah bang in ahun hong beita hi.\n2015 KHUADO Pawipi bawlna ding zotna\nKumsim a Malaysia a om Zomi te’n i bawl den i ngeina KHUADO pawi bawlna ding vai 31 July 2015 ni-in ZAM zumpi ah kikup khopna ki nei-in vai hong vanpih/buaipih dingin a nuai a bangin Main Committee kiseh hi.\nAni : 15 October 2015\nAmun : Chinwoo Stadium mah\nLutangpi : Rev. Thawng Ngaih Khup\nLutangpi huh : Rev. Gin Do Khup\nThuvanpi : Hau Suan Khai\nThuvanpi huh : Rev. Thang Do Khen\nSumkem : Sia Khoi Sian Tuang\nSumkem huh : Pa Thang Za Khai\nSazian len : Sia Kam Lian Mung\nSazian len huh : Sia Thaa Mung\nZolia & Zotaang : Siama Deih Mang &\nZomi Idol : Deih Mang leh Zomi lasiamte\nSub-committee te leh adang vaihawmna dangte ahun zui in hong ki taangko toto lai ding hi.\nBiakinn Honpawi Sapna\nZCF – Bukit Tinggi Pawlpi in Pasian hong piak Biakinn thak konghon pawi anuai a geelna bangin nei ding ka hih manun akua maciat in nong uap theihna dingun zahtakna lianpi leh Zeisu min tawh kong zawn uh hi.\nAmun : ZCF – Bukit Tinggi\nNo. 66-2, 2nd Floor,\nBandar Bukit Tinggi, Klang 41200\nAni : 09 August 2015\nAhun : 12pm\nKizopna ding : Sia Mung 017 608 5767\nPa Khual 017 249 3385\nPhaaikhua a teng, Taakkhawl khuami, Pa Tun Khua Pau leh Nu Ngiak Khan Khua Huai te tanu/pa 4 lakpan Tg. Zam Khan Suan (Kum 35) in lamet loh kawmkal in Sultanah Aminah Jaho Bahru zatopi pan in 28/7/2015 ni in Topa kiang hong ciahsan hi. Sanggampa Tg. Suanpui in hong nusiat ciangin Zomi te zumpi ZAM-ZSM panin JB ah asun azan in ki delh vingveng aa, sanggampa luanghawm ki phamin zumkong mangkong tampi kantan in Selangor State, Sepang hanmual ah 30/7/2015 ni in lungkim huaitak in kivui thei hi. Sanggampa Tg. Suanpui hangin lungzuang khuangai, adah akap khempeuh tawh kibangin ZAM-ZSM zumpi panin ih dah khawm hi. Topa hehnepna thak hong omta hen.\nZAM zumpi ah ih ngeina Zopuan leh vante ki leithei hi. Aki ngahthei van te: Zopuan: a bantawng leh a bansau (pasal), Zoniik nam tuamtuam, Puandum, Zodial naikhau (silk), Puanlaisan, Zokhi, Tanghciin, Khephiau, Zolukhu, Zothungkuah, Zodial atuamtuam kingah hi.\n⦁ Zomi Christian Fellowship (Bukit Tinggi) in ZAM ading RM100 hong pia ahih manin ki lungdam mahmah hi.\n⦁ Thang Sawm Mang (Tuitawh) in ZAM ading RM20 hong pia ahih manin ki lungdam mahmah hi.\n⦁ Go Khup (Tedim) ZAM tungah lungdamkohna in RM50 hong pia ahih manin ki lungdam mahmah hi.\nPrevious: ZIS Makaipi TCC ah Visiting Professor in pai ~ Hau Za Cin\nNext: ZIS pan huhna kigel\nsut pau says\nHaupi khua leh Tedim khuapi kikawm na Lei zong tui in taii,tua zong na behlap lai vet vuo\nHih india lam ate e leh bag ci un lam akhek na uh


url: =Minam lian (khen nihna) ~ Thang Khan Mang :: ZOMI DAILY\nposted on 20 January 2017 at 3:48 am Lomkholna: Article, Politics\nLeitungah pau nam 7000 bang om hi. (National Language laibu). A khasiat huai mahmah khat ah ni 14, kalnih, khalang ciang in pau namkhat ta bei hi. “2100 ciang in alang bek omlai ding hi” ci’n paulam thukansiam te’n gen uh hi. Hih 7000 lak ah ei Zimi te zong khat hihang.\nZomi te tangthu tawh kisai in tangthusiam te genna kibangkim lianlo hi. Kei’ ngaihsutna leh kei Philo ah, hunkhat lai aa kipan Zomi cih kiom ahihman in tuni in kei kaom aa nangzong naom hi. Nanglehkei Zopau in ihpau aa Zopau tawh ih biak Pasian ihphat hi. Pasian in nanglehkei Zomi in hong piangsak aa Zomi ding in hong tawisang hi. Nidang in singnuai gamkawm khat ah Zomi te ihteng aa tuni in leitungbup tuam’in ih tengta hi. Pasian in namlian te lakah ama nasem ding leh ama hoihna pulak ding in gamnuam ah hongkha hi.\nLaisiangtho sung ah,“ lonona ah kei hong paipih hi” ( late 23:2). Minam lian te bangmah in innhoih nono sung ah hongtengsakin pilna sang pipi te hong sinkhawmsak hi. Nasep hoih, nasep lian pipite alen thei ding hongsiam aa China, Japan, India, American te tawh sumkibawl khawm ziahziah thei ta hi.Tua ahihman in Zomi te pen abeibei ding te ih hikei aa akhangkhang ding te ih hihi. A kiam kiam ding te ih hikei aa akahtoto ding te ih hihi. Minam lianpi ihsuah dong kahtoto ding in Pasian in geelna hong neihsak hi. Laisiangtho sungah, “ama min ading in thuman lampi ah kei hongkha hi” ( Late 23:3) acih bang mah in thumaan na leh cihtakna ih khahsuah kei ding aa Pasian thupha piak minam ih hihna leitung buptuam in ih tangsak ding hi.\nTuni in Minam lian thulu nihna konggen kik nuam hi. Tuni thugen ding pen khenpi nih in ihkhen ding aa abeisa theihhuai tangthu te leh mailam kalsuanzia ding cih thunih i gen ding hi. Banghang in or bang ngimna tawh Zomi namni kibawl hiam?\nZogam tangthu tawh ki sai in,\n1885 ciang in kawlkumpi te’n hongsim uh aa gam pawlkhat hong laksak uh hi. Mundang khat ah 1882 ki ci hi. 1890 ciang in Kawl te khutsung aki tung khin ta hi. 1896 ciang in amau aa ki hita hi.kum 10 sung bang sawt hi.\nIhpu leh ihpa te’ in gam kiukna law/ thukham neiloh uh hang in ngeina leh thuzuih kinei in tua te kiptak nalen uhhi.1907 kumciang in British ten thugui leh thukham hong bawlsakin tua tawh gamsung kiuk hi. Gamhuam neuneu te auk ding in ukpi te hong koihsak uhhi. Tua ahihman in ukpi te’ hun cihkhat ih tangthu ah kinei hi. Hoihpen kisalo in 1928 kum ciang in Mindat, Matungnung khua ah gamvai kipawlna thak khat kinei’ in tualai ah “suahtak theihna ding” cih thu kiphongkhia hi.Tua thu hong khang semsem in 1939 ciang in British te’ tung ah thu nam 9 kingen hi.\n1947 kum, Burma in British khutsung pan suahtakna hongngah ciang in Parliament nih, Upper leh lower ( tung leh nuai) hongom hi. Tua parliament ah Zomi te tang ding, akihel thei ding kiteelna 1948 kum Feb 19-22 sung in Falam khua ah kibawl hi.Tua bek thamlo in tua kihoppi ah thunam 6 nasiatak kikupna kinei hi. Tua lak ah “ ei leh ei gam khat aa din zawh na ding leh No minam ni cih thunih tuni ngaihsut ding thupi ka sa hi. Ih pu te’n banghang in Zominam ni na lunggulh uh hiam cih leh,\nNuamtak kipawlkhop theih na ding\nMipi deih Democracy kiukzia akip zawh nading\nZomi sung ah thumanna ( justice) leh (Equality) mimal kim kikim in kihuai kidon zawh nading\nHih thu 3 hang in Zominam ni hogn phongkhia uh hi. Zomi namni neih ding lunggulhna pen khat leh nih bek thukim na puehmah lo mipi 5000 lak ah 4993 lungkimna tawh vote kila in “Zomi namni” cih leitungah hongsuak khiahi.Tu ni in Zomi namni pen kum 65 bang upa ta hi. Ahizong Zomi te in ih biak Pasian ih neihlai teng Zomi namni teek ngeilo ding hi.\n1. Nuamtak kipawlkhop theihna ding\nKammal dang khattawh gen leng hih pen, ” ki pumkhatna”cih hi. Abeisa leh tuni mahmah dong Zomi te kitangsap alian penpen hipah hi. Kipumkhat cihciang in vekpi in kibangkim cihna hi pahlo hi. Khatlehkhat kitelsiamna, kisansiamna leh khantoh theihna ding deihna tawh kilamdangna te gawmkhawm, hualkhawm cihna hi zaw hi. Mang pau ah hih kipumkhatna sung ah “Harmony” cih kammal khat nazang uh hi.\nNam tuamtuam om mah taleng tua te “kihualsak” cihna hi. Guiter khauizang kibanglo zaang 6 pen amau gin ciatciat tawh kihualkhawm sak cihna hi. Zomi sung ah phunglehbeh, nam tuamtuam kiom ngengai mahtaleh kilamdangna khempeuh kikhualkim, kidomkim ding leh kilam kimding tuampaih leh neubawl cih omlo ding cihna hi.\nZomi te kipumkhat nading pan hong dal ihneih natna bang teng hiam?\nZomi sungah kikawmna, khualehmual ten honghal in paulehham, awkaih te kidang ahihman in tua in hong midang ngaihsunsak hi. GTN: Spanish pau pen leitung ah gam 20 bang in kizang hi. Gambup pianpih pau aa azang gam 6 om aa gamsung ah munkhatkhat ah azang gam 7 om hi. Gam khatlehgamkhat kiho ciang in pau kibang uh ahihman thulehla khat peuhpeuh vaihawm baihsa tuampah uhhi.\nAmerica ah Spanish pau kizang aa gamtuam tek pan hita le uh unaukhat gamkhat bang in kihothei kilawmta thei pah uh hi.Pau kibang lo te tawh kimeltheihna, kilawmtatna leh hawlpih gualnopna hamsa hi. Pauki thei kei leng itna, hehpihna, khualna leh hehnemp nate kihawmp ding hamsa tuam hi.\nTua ahihman in Zomi khatlehkhat paukibanglo, awkaih kibanglo, omna khua kibang lo cih, kibatloh na khempeuh kitelsiam hunta hi. Kipumkhat theih ding kisam hi. Itna in pumkhat hong suaksak ding hi. Tua ki-itna in ih biak Pasian a hihi.\nMangkang te’n paunak khat nei uh, ” nungzuisiam te makai siam te hi” ci uhhi. Ei Zomi sung ah natnalian mahmah khat i nei hi. Hih natna in khanglui khangthak te khuaksung ah lutmangkhin aa minam buppi haaitum mangzo ding zahin thahat hi. Hih natnapen Hiv, Aids hilo, TB zong hilo, Cancer zong hilo, ” MAKAI TE HAWMTHAWH” natna hi. Hih natna banghang hong pianghiam cih leh, “makai khat ahihnak leh bangkim ah picing ding, thei ding, siam ding hi” cih pianpih ngaihsutna pan hongpiang hi.\nTua bangmah in makai te’ lungsim ah pianpih natna lianpi khat omden aa “ken thei kahihman, siampen kahihman, kilawmpen ka hihman, makai sem hing, kei aa hoihpen” cih pianpih natna neiuh hi. Hih pen manlo hi. Zomi te’n ih paunak ah ” kim citciat tangzang kiguang” ci hi hang. Mawhna zonsak ding sang in panpih, puakpih ding kisamzaw hi.\nSocrates minthanna lian penpen khat in, “I know that I know nothing” ci hi. “ka theih thukhat om aa tua in ken bangmah thei keng” cihna hi. Makai khempeuh in bangkim theikim tuanlo aa a thei peuhpeuh zong makai suah pahpah lo hi. Nungzuisiam omlo in makai pa nasep gualzo ngeilo hi. Tua bangmah in makai omlo in nasep kizolo zel hi. Makai omlo in mipi te lampial hi.\nKhatvei lai in Greek philosopher khat in leivuitung ah limsuia hi. Tua leh midang khat hong pai in, ” Sia aw bang hong huhding kahiam?” ci’n dong hi. Tua leh mipil pa in dawngkik aa ” na kihem in” ci hi. Tua adin munpan kihemkhiat pen mipil pa ahuhna hi gige hi. Makai te ih seppih kei leh langdo lo, nawngkai sakloh ding thupi hi.\nPilna lam kiniamlai lua\nZomi paunak ah, “tuitanglo thuk” ki ci hi. Mipil taktak te kiniamkhiat in kipilsak lo uh hi. Kawl paunak khat ah, “tuidimlo bel kiloh hi” ci uh hi. A thei pian pian te kipilsak se hi.Mi kipilsak ten minpha (credit) zong deihdiak se uh hi. Zong kiphasak pah uh hi.Mipil laklawh te’n midang te neumuh ding lau uh ahihman in mun khempeuh ah makai sem nuam in midangte nung zuinuamlo uh hi. Pilna taktak anei mi tampi kisam hihang. Tua bek thamlo in Pasian neilo leitung pilna tawh pilna sang neite kiphasak in kilian sak uh aa mipi leh gam a ding in milauhuai pitak khat peuh suahthei uh hi.Pasian thutawh piangthak mipil te ahileh kiniamkhiat in gamleh mipi aa ding phatuamna tampi bawl uh hi. Pasian zahtakna in pilna bulpi, kipatna leh Pasian zahtakna in asia pelhna a hihi.(Pau 1:7, 9:10, Late 111:10)\n2. Mipi deih Democracy kiuk zia akip zawh nading\nIh pu Ih pa te’n hih thu alunggulh zawh uh kum 65 val hita hi. Leitung hun te hong kikhel in tu’n ih gam ah Decocracy gimnam , kizata hi. Democracy kiukzia ih neih theihna ding in Democracy lungsim leh ngaihsut ih neihkul hi. Democracy cih ciang in, “government by people”, mipi tawh kilam kumpi gam , mipi tawh a ding kumpi cihna hi. Stanford University pan lai at khat in;\n1. A political system for choosing and replacing the government through free and fair elections. (Kumpi te suahta tak leh thuman kiteelna tawh ateel thei leh alaih thei gam kiukna)\n2. The active participation of the people, as citizens, in politics and civic life. (mipi te gammi lungsim tak tawh kiukna lam leh mipi nuntak zia ah lungsim taktawh kihel theihna)\n3. Protection of the human rights of all citizens. (gammi khempeuh te in mihing khat ii neih thuneihna kemcing theihna )\n4. A rule of law, in which the laws and procedures apply equally to all citizens. (gammi khempeuh te tungah gamthukham leh thukhun te kikim tak aa kizat na ding)\nHih thuluanzia mipi’n ih tel ding kisam hi. Tuni aa leitungbup tuamaa ihbawl Zomi namni pen hih kiuk zia ihngah, ihzat, ihnuntakpih theihna ding a hihi.\n3. Zomi sung ah thumaanna leh mimalkim liangko kikim takaa kikep kikhual theihna ding\nKhanglui laipeek in zomi te pen ” mi thumaan te ” cia hong kiciamteh hi.Tanglai dawi ih biaklai in thuman, thutak, mikhemlo, thuzuau genlo te hong kici hina pi’n, tu’n Christian hi ihih ciang Zogam ah thumann om nawllo.Christian ih suahciang Pasian tawh kinai zaw maw, kigamla zaw?.\nZominam ni ih bawlsialsial in Zomi te hongkiciamtehna, “thuman cihtak uh hi” cih ih kemcinglai hiam? cih kidotphat huai kasa hi. Leitung pen Satan gam hi’n zuauthu in aukna gam hi. Tuahihman in zuau phuak theilo te mihai kici ta hi. Ahizongin Topa Zeisu in zuauphuak te Dawimangpa tate na ci hi. Topa Zeisu in, “Keimah in thuman thutak ka hihi” ci hi. Ih biak Pasian in zuaukhemlo hi. Ih biak Pasian khaksuah kei ni. Ihpu ihpa te neihsa thumaan cihtakna khahsuah kei ni.\nZomi buppi in ih lunggulh, Zomi namni phuankhialiang aa ihnget hih thupha lianmahmah 3 pen ih biak Pasian bekin hong pia thei hi. Pasian in ki itna ni. Leitung buppi aa om thukham khempeuh in ki-itna kal hi. Laisiangtho sung ah;” Ki itna in Pasian kiang pan hong pai hi. A it theilo mi in Pasian a thei kei hi. Bang hanghiam cih leh Pasian in ki-itna hi”. 1John 4:9\nLate 33: 12 “ Topa , Pasian a anei minam, amaluah ding in teelna a ngah minam te thupha ngah ahihi.”Hih sungah thu nih kihel hi. 1. Pasian anei minam 2. Pasian in ateel minam cih thupi mahmah thugui pi nih om hi. Pasian pem piangsak pa leh Ih biak ding aa ihteel ding kisam hi. Pasian abia mi te bek mah Pasian in ama mituam ding in teelzel hi. Pasian umlo bialo teeltuam lo hi.Hih thugui pi nih ihtel mateng, ih nuntakpih mateng minamlian, thuphangah minam ahihna kipsuak theilo ding a hihi.\nMimal kim in Pasian ih zong ciang in Pasian in Thupha hongpia aa thuphangah minam kipiang hi. Pasian azong minam te Pasian in ama luah, ama gaam (neihsa), ama suangmanpha ding in hongteel aa leitung khempeuh ah namdang te sang in tawisang zaw in ama minthan na ding in pilna, huahna, vangliatna leh siamna te guan hi. Zomi namni deihna mimalkim ciat tungah hong tung ta hen.Topa minthangsak minam ih hih zawh na ding Topa’n mimalkim thupha hongpia ciat ta hen. Mangpi (Thang Khan Mang) Miami, USA\nPrevious: Italy gamah zinling hangin mualtung vukkhallom kia in mi tampi vuklum ~ TK Lian\nNext: Kha Siangtho Nasep ~ T. Sawmlian


url: =Boeing 777 numei vanlenghawl lakah akum atawmpen Indian gammi Anny Divya :: ZOMI DAILY\nposted on 8 August 2017 at 9:31 am Lomkholna: India, News, Sawltak, World\nAnny Divya akici numei pen India gammi hi a, kum 30 phakhinta hi. Ahi zongin leitungbup ah Boeing 777 Aircraft vanleng ahawl Commander numei khempeuh lakah akum atawmpen “the youngest female commander of a Boeing 777 aircraft” ci’n ki ciamteh cih CNN pan kiza hi.\nIndia gamsung phadiak ah numei pasal ki deidanna “Gender Stereotypes” nasia mahmah a, ahi zongin hamsatna tampi phukha himahleh tuate kantan in Anny Divya pen Air India Airlines te kiangah Female Aviator khat hongsuak hi.\nAnny Divya in CNN te tungah agenkhiatna ah kaneutung akipan vanlenghawl “Pilot” ka ut mahmah ci’n genkhia hi. Ahi zongin innkuansung ah vanlenghawl tawh kisai hong makaihtheiding kuamah omlo, meltheihzong neilo hi. A lungsim sungah vanlenghawl khat asuahding utcihtak in utpongmawk hi.\nTualeh kum 17 aphak ciangin vanlenghawl asinsak sanginn “Flying School” khatpan in Advertisement khat mukha a, Anny Divya zong tuamun ah kahtheihding hanciampah hi.\nVanleng tawh kisai atheihgei omlo, Flying Background neilo, ahilhding meltheih tanau zong neilo, vanlengthu leh aset omzia cihte bangmah theivetlo himahleh hanciam teta in, Pilot asuahdong lungkia vetlo hi.\nAircraft leh Technology avekin ama adingin athak vive hi a, apatpan sintawm ciatciat kulden hi.\nAnny Divya pen India gamsung veve, khua thupilua ahilo, Southeastern India, Uttar Pradesh pan hisawnsawn a, khuaneu pan khuapisung nuntak khuasakzia phutkhiatzong abaihlo khat ahihi.\nNgeina kibanglo, omzia gamtatzia kibanglo in hamsatna tampi aphutkhak kawmkal ah lungkia hetlo ahih manin kum 19 aphak ciangin Training mansiangthei hi. Tuakhit ciangin 2006 kum akipan Air India te kiangah nasep kipanpah hi.\nVideo: Meet Anny Divya, world’s youngest woman commander of a Boeing 777\nTu’n vanlenghawl Pilot asepzawh kum 10 valbang himahleh aki muhpihkhak te’n numei vanlenghawl ci’n lamdang samahmahlai uhhi.\nNumei khatin Boeing 777 Aircraft vanleng golpi te hawlding cihpen kimuan ngaihsutlo pongmawk hi. Ahi zongin Anny Divya pen India gamsung ah minthang mahmahta a, Celebrity Status khat suakzota ahih manin, khangno te’n engmahmah uhhi.\nMimal in hanciam nopna lungsim kiciantak nei in, nulepa te’n panpih uh ahih manin leitungbup Boeing 777 vanlenghawl numei khempeuhlak ah kum atawmpen Commander ci’n ciaptehna ngahta hi. Sawltak #zomidaily\nPrevious: Jalan Masjid India vengsung ah Operasi nasiatak kibawl in mi 409 kiman\nNext: Lamal kibang Labu khat ah


url: =France, Paris khuasung ah guaktangbek in aki nektheihna ansai khat kihongthak :: ZOMI DAILY\nposted on 11 December 2017 at 10:25 am Lomkholna: France, News, Sawltak, World\nPupa te’n Piancit acih France gamsung aom Paris khuapi ah guaktangbek in aki nektheihna ansai “Nude Restaurant” khat kihong cih AFP te’n genkhia uhhi. Tua ansai ah anneding apaikhempeuh asung alutsukma in kongkhak ah apuansilh, nikteen, bombi sungteen nangawn in avekin suahkhiat masak kulsak uh cimawk hi.\nTua Nude Restaurant aomna pen Southwest Paris sungah hi a, French Capital sungah amasapenpen guaktang ansai “French capital’s first nudist restaurant” kici hi.\nHih Nude Restaurant honkhiatding a ngaihsunkhia pen unaupeng ahi Businessmen Mike leh Stephane Saada te ii vaihawmna tawh aki pankhia cihi. Tua apankhia tegeelpen abeisa in Insurance Salesmen asem uh hi a, Paris khuasung ah sumzontheih nadingin “money-making opportunity” mukhia uh a, hongki pankhia uh ahihi.\nTua guaktang ansai pen “O’naturel” kici a, aki ngahthei Menu tepen French bistro cuisine minthang ahi Lobster, Foie Gras , Snails cihte ahihi. Ansai ah annekman pen mikhat ciangin Three Courses $57.50 ciangbang tungsak uhhi.\nAnsai apualampan in aki musuaktheilo dingin Windows Shield dingin puanzakang alianpi khat kikhai hi. Ansai sungah puan silhtheihloh banah Mobile Phones zong puasaklo uhhi. Annekpih lawmlegual leh midang khatpeuh aguaktang in aomlaitak Photo leh Video aki zaihsimsak khakding deihlohna tawh Mobile Phone aki puasaklo ahihi.\nKhedap zong ansai sungah bulhpakding in Slippers khattek pia uh a, numei te ahihleh amaubulh khedaptulsang “High Heels” te azatnop leh ki ngahsak uhhi. Anne in apai te lakah numei zong tampi kihel uh a, 40% bangpen numei vive hi ci’n Restaurant Managers te’n genkhia uhhi.\nAnsai sungah tutna “Chair” tepen Chair Cover avom vive tawh kituam a, Customer te khatvei atutkhit nakleh tua Chair Cover tepen laihsak pahpah uh cihi. (phadawmlai 🙂\nLeitung gamtuamtuam aom khuapi te ahi London, Melbourne, Tokyo cihte ahzong hihbangdan guaktang in annekna Nude Eateries kihong kawikawi a, hih Paris City sung aom Nude Restaurant ahihleh tukha kipatlam in aki hongcil ahihi.\nHih ansai ah annenuam tepen Reservation bawlmasak kulsak uhhi. Tualo in kongkhakmai ah bangmah theikhollo in alutkha, lamdang asatvat cihte aomloh nadingin Reservation akulsak tektek uh ahihi.\nTuaban ah pawlkhat in hih ansai pen guaktang ansai ci’n numei pasal lupkhopna asakha zong omthei hi. Tuabang numei pasal gamtatna, lupkhopna pen hih ansai sungah kiphal vetlo hi. “Nudity doesn’t have to mean sexuality” ci’n O’naturel Restaurant ansai neipa in genkhia hi. Leitung hunte kikhelkhel, kipeipei in, Adam leh Eve hun tungkik dekdekta (Thupi sakna tawh hongki suaksak hilo in, thulamdang khat ahihna tawh hongki suaksak ahihi) Sawltak #zomidaily\nPrevious: Thopi maw, Khuaivah? ~ Nk Khanno\nNext: Jerusalem vai hangin akisapleh Malaysia galkap te Ready sa in omkhinta ci